
1. UVOD 


Baltazar Bogišić (Valtazar, Baldo), istaknuo se kao humanist i vrhunski naučnik koji 
je svakako doprinio napretku nauke svoga vremena i to na vrlo poseban, originalan način. 
Do izražaja je došla njegova sklonost običajima i tradiciji što se očituje u pisanju pravnih 
studija i zakonika, kao i u neumornom pripremanju zbornika bugaršćica te brojnih zbirki s 
folklornog područja koje su ostale neobjavljene. Kao poticaj za pripremanje zbirke 
bugarštica Narodne pjesme iz starijih, najviše primorskih zapisa, koju je objavio 1878. 
godine, poslužila mu je „ljubav prema svemu što je narodno a napose prema narodnim 
našim umotvorinama 11 . Baltazar Bogišić bio je vrlo cijenjen i obljubljen u svome narodu te 
mu je svojim radom značajno pridonio na svim područjima kojima se bavio. Bogišić se 
također može svrstati i među najveće bibliofile. Naime, po znanstvenoj, umjetničkoj i 
kultumo-povijesnoj vrijednosti njegova ostavština predstavlja iznimno važnu sastavnicu 
hrvatske baštine. U ovom radu pokušat ću prikazati zbornik Baltazara Bogišića Narodne 
pjesme iz najstarijih, najviše primorskih zapisa kao jedno od temeljnih djela usmene 
književnosti, a pritom ću se baviti bugaršticama uvrštenim u Zbornik , njihovom analizom 
te značenjem za cjelokupnu hrvatsku usmenu književnost. 

Rad ću započeti navođenjem temeljnih obilježja bugaršćica pri čemu ću se posebno 
osvrnuti na definiciju tih pjesama i na zagonetnost njihova stiha. Navest ću glavne 
karakteristike njihova proučavanja u 19. stoljeću, a također ću detaljnije prikazati 
postanak naziva bugaršćica te problem njihova podrijetla i nacionalne pripadnosti. 

U središnjem dijelu iznijet ću temeljne izvore Bogišićevih bugaršćica te njihovu podjelu. 
Posebnu ću pažnju pridati motivsko-tematskom određenju bugaršćica pri čemu ću 
analizirati obiteljsku, viteško-junačku i povijesnu tematiku zastupljenu u bugaršćicama, 
kao i mitske i biblijske motive. 

U završnom dijelu iznijet ću sve spoznaje i zaključke do kojih sam došla pri izlaganju 
središnjeg dijela. 

Cilj ovoga rada bit će upoznavanje s bugaršćicama Bogišićeva Zbornika i njihovim 
najčešćim temama i motivima, kao i isticanje važnosti cjelokupnog Zbornika za hrvatsku 
usmenu književnost. 

2. BUGARŠĆICE 


2.1. Temeljna obilježja bugaršćica 

Posebno mjesto u usmenoj književnosti zauzimaju bugaršćice. To su stare narodne 
pjesme pripovjednog sadržaja, ispjevane u dugim nepravilnim stihovima od dvanaest do 
dvadeset slogova (ali najčešće petnaest). 1 2 3 Bugaršćica je vrlo malo u odnosu na druge 
usmenoknjiževne oblike, ali ne zato što ih je zaista bilo malo, nego iz tog razloga što se malen 
broj bugaršćica uspio očuvati. Josip Kekez napominje kako o njima moramo suditi isključivo 
u dinamičkom procesu njihova postanka, trajanja, izvođenja, prenošenja te bilježenja. Na 
temelju zabilježenih primjera bugaršćice možemo vremenski odrediti ,,s 14. stoljećem kao 
donjom i 18. stoljećem kao gornjom granicom". Te granice ipak trebamo uzeti uvjetno jer 
nam s jedne strane srednjovjekovna književnost ukazuje na duboku starost bugaršćica, dok su 
s druge strane bugaršćice prisutne tijekom cijeloga 19. stoljeća, a njezine elemente 
pronalazimo i u novijim djelima pisane književnosti. Taj, po mnogo čemu, jedinstven usmeni 
oblik ostao bi potpuno zaboravljen i nedostupan našem vremenu da nije bilo zapisivanja, ali i 
procesa interferiranja usmenoga i pisanoga stvaralaštva. 4 Većina bugaršćica zapisana je na 
primorskom području, posebno u srednjoj i južnoj Dalmaciji te u Boki Kotorskoj. Kekez 
upozorava da se prostorna granica bugaršćica vjerojatno mogla proširiti i prema Bosni i 
Hercegovini, odnosno prema dalmatinskom zaleđu i zaleđu Hrvatskog primorja, kao i na 
područje kajkavskog dijalekta. 5 Bugarštice se ističu svojim stilom koji je uvjetovan 
usmenošću te je obilježen baladnim tonom, elegičnošću i skokovitošću. 6 Kekez nadalje tvrdi 
kako su bugaršćice zapravo balade te da za predmet uzimaju unutrašnje ljudske sadržaje koji, 
u funkciji glavnih motiva, uvjetuju organizaciju teksta i najčešće ga dovode do estetike 
tragičnoga. Njezina kompozicija ima ulogu istaknuti čovjekova duboka unutrašnja stanja ili 
postupke (iracionalne i prirođene). Za bugaršćicu možemo reći da čak i kada odstupa od 
tragičnog završetka, ona zadržava „unutrašnje psihološke podatke i ugođaj otužnoga". 7 


1 Usp.: Bošković-Stulli, Maja; Od bugarštice do svakidašnjice; Konzor; Zagreb; 2005.; str. 5. 

2 Usp.: Kekez, Josip; Bugaršćice: starinske hrvatske narodne pjesme; Čakavski sabor; Split; 1978.; str. 18. 

3 Usp.: Isto, str. 18. 

4 Usp.: Isto, str. 6. 

5 Usp.: Isto, str. 23. 

6 Usp.: Bošković-Stulli, Maja; Od bugarštice do svakidašnjice; Konzor; Zagreb; 2005.; str. 43. 

7 Usp.: Kekez, Josip; Bugaršćice: starinske hrvatske narodne pjesme; Čakavski sabor; Split; 1978.; str. 17. 

Bugaršćice su, kao što je već navedeno, pjesme dugoga stiha s nestalnim brojem 
slogova. Stihovi uglavnom imaju od dvanaest do dvadeset slogova, ali najčešće je riječ o 
petnaestercu i šesnaestercu s cezurom iza sedmog odnosno osmog sloga. Bili stihovi duži ili 
kraći, drugi polustih uvijek ima osam slogova, dok se u prvom polustihu uvijek nalazi 
nedostatak ili suvišak, ovisno o broju slogova u stihu. Katkad se potkrade i pokoja iznimka 
kada je ovo pravilo u pitanju, a Bogišić ih pripisuje pogreškama kazivača ili prepisivača. Vrlo 
često iza prvog, a potom i iza svaka sljedeća dva stiha dolazi pripjevni priložak, koji, međutim, 
izostaje iza posljednjeg stiha. Brojni proučavatelji smatrali su pripjevni priložak suvišnim jer 
on ne kazuje ništa novo što već nije rečeno u prethodnim stihovima. Naprotiv, Kekez 
napominje kako je bugaršćica bez pripjevnog priloška potpuno nova pjesma te tvrdi kako 
struktura stiha u suodnosu s pripjevom još više ističe ugođaj sjete, melankolije i nostalgije. 
Bogišić je stih bugaršćice, kako navodi Maja Bošković-Stulli, opisao djelomice prema 
Miklošiču: 

,,U pravilu stih ima petnaest slogova s cezurom poslije sedmoga, česti su i šesnaesterci 
te kraći ili duži stihovi. Akcentuacija bi bila važnija od silabizma. Priložak razdvaja strofe; 
prije je bio posvudašnji, no zapisivači su ga često izostavljali. U pravilu ima priložak šest 
slogova, a sadržajem ponavlja ili bliže opredjeljuje glavnu misao. Važnost mu je pretežno 

Q 

glazbena. Prilošci nisu refreni, pripjevi..." 

I dok je Bogišić tvrdio kako pripjevni priložak u bugaršćici razdvaja strofe, Maretić je bio 
suprotna mišljenja. Držao je da bugaršćice nemaju strofe, ali i da se dodaci koji slijede iza 
stihova ne mogu nazvati pripjevima ili refrenima jer se ne pojavljuju u istome obliku, već 
izmijenjeni. S Maretićem se složio i Ivan Slamnig govoreći da priložak ne može biti pripjev 
jer se on „smisleno nastavlja na stih kojemu je dodan i ne ponavlja se“. 9 Dosta se raspravljalo 
i o podrijetlu bugarštičkog stiha. Mnogi mu izvor vide u „aleksandrincu, šesnaestercu 
latinskih crkvenih pjesama, bizantskom političkom stihu, ruskim historijskim pjesmama 16. i 
17. stoljeća". 10 Slamnig drži da je bugarštički stih „elastični šesnaesterac" koji nije 
izosilabičan te da zbog metričke labavosti glasovne figure imaju veliku ulogu u metričkoj 
organizaciji stiha. 11 Bogišić navodi dva moguća povoda postanku šesnaesterca, a to su: 


8 Usp.: Bošković-Stulli, Maja; Od bugarštice do svakidašnjice; Konzor; Zagreb; 2005.; str. 36. 

9 Usp.: Isto, str. 37. 

10 Usp.: Isto, str. 38. 

11 Usp.: Isto, str. 38. - 39. 

a) težnja izjednačenja prvog polustiha s drugim, koji ima osam slogova 


b) promjene u naglašavanju uslijed rasprostiranja štokavštine na ranije 
čakavske krajeve 


2. 2. Proučavanje bugaršćica tijekom 19. stoljeća 

U 19. stoljeću zanimanje za usmenu književnost postaje sve intenzivnije. Sve se veća 
važnost pridaje usmenoj tradiciji, naglašava se ljepota narodnih običaja, a započinje se i s 
njihovim sustavnijim zapisivanjem i komentiranjem budući da imaju snažan utjecaj na 
jedinstvo naroda, jačanje osjećaja zajedništva te promicanje prosvjetiteljskih ideja. 12 Na 
prikupljanje narodnog blaga i običaja prvi poziva zagrebački biskup Maksimilijan Vrhovac 
svojim proglasom svećenstvu 1813. godine. Tu tiskanu latinsku okružnicu, u kojoj moli da se 
prikupljaju svi proizvodi „iz kojih se bogatstvo i narav jezika poznati može“, uvrstio je 
Ljudevit Gaj u Danicu ilirsku 1837. godine, čime je dobila dodatnu notu domoljubnog poziva 
na prikupljanje radi očuvanja nacionalnog identiteta i usmene kulturne baštine. Djela 
usmene književnosti, posebno priče i pjesme, objavljivale su se uglavnom u novinama, 
kalendarima i ostalim periodičkim publikacijama, a tek su poslije svoje mjesto dobile i u 
tiskanim zbirkama. Časopis Kolo , pokrenut 1842. godine, uređivali su Dragutin Rakovac, 
Ljudevit Vukotinović i Stanko Vraz. Podnaslov časopisa bio je vrlo znakovit, a glasio je: 
„članci za literaturu, umjetnost i narodni život“, čime se željelo ukazati na prednost 
književnosti pred društvenom problematikom. Naime, urednici časopisa Kolo uvelike su 
pridonijeli očuvanju narodnog blaga pišući o njemu, donoseći brojne primjere usmene 
književnosti te kvalitetne stručne članke i rasprave o toj temi. 14 Znanstveno zanimanje za 
bugaršćice također započinje u 19. stoljeću kada Franc Miklošič objavljuje slučajno pronađen 
zapis Popevke od Svilojevića i to u prozi, ne prepoznavši daje zapravo riječ o pjesmi, a 1870. 
godine on izdaje i prvu važnu zbirku Die Volksepik der Kroaten koja sadrži trideset 


12 Usp.: Uremović, Petra; Usmena književnost i narodna tradicija u časopisu ,,Kolo“; Dostupno na: 
http://hrcak.srce.hr/77994?lang=en (Pregled: 11. travnja 2013.) 

13 Usp.: Bošković-Stulli, Maja; Priče i pričanje: stoljeća usmene hrvatske proze; Matica hrvatska; Zagreb; 2006.; 
str. 86. 

14 Usp.: Uremović, Petra; Usmena književnost i narodna tradicija u časopisu ,,Kolo“; Dostupno na: 
http://hrcak.srce. hr/77994?lang=en (Pregled: 11. travnja 2013.) 

bugaršćica. 15 Pojedinačni tekstovi bugaršćica nisu bili brojni, naime, postojalo ih je tek 
nekoliko, a pronađeni su uglavnom u rukopisima koji su poslužili Miklošiču i Bogišiću za 
njihove zbirke. Nadalje, Giljferding je objavio dvije bugaršćice u svome djelu Pojezdka po 
Gercegovine, Bosniji i Staroj Serbiji iz 1859. godine, a 1863. Nikola Stokan je u djelu Niz 
bisera jugoslavjanskoga iz 1863. objavio također dvije bugaršćice, pri čemu je promijenio 
pojedine riječi. Pet godina poslije Baltazar Bogišić napisao je članak Najstarija zbirka srpskih 
narodnih umotvorina u koji je bila uvrštena ijedna bugaršćica. Članak je objavio u publikaciji 
Dubrovnik, zabavnik Narodne štionice dubrovačke. Vrlo brzo uslijedila je i Bogišićeva 
temeljna zbirka o bugaršćicama Narodne pjesme iz starijih, najviše primorskih zapisa. Godine 
1879. Armin Pavić objavio je dvije važne bugaršćice iz rukopisa 17. stoljeća pod naslovom 
Dvije stare hrvatske narodne pjesme, dok ih je Stojan Novaković u Jagićevu Archivu 
publicirao kao Prilog literaturi o staroj srpskoj narodnoj poeziji. 16 


2. 3. Oblikovanje naziva i problem nacionalne pripadnosti bugaršćica 

Osim naziva bugarštica, za pjesme dugoga stiha, u stručnoj literaturi, ali i autorskim 
djelima, susrećemo još i nazive: bugarštica, bugaršćina, bugarskica, bugarkinja, pjesan 
bugarska, bugarka... 

IV 

Bogišić u predgovoru svome Zborniku spominje sve obl ik e riječi bugarštica : 

- „pjesan bugarska" i „bugarkinja" - kako je naziva Gundulić u 3. pjevanju svoga Osmana 
(naziv „bugarkinje" još koristi i Hektorović u svome Ribanju i ribarskom prigovaranju) 

- „bugarskica" - kako je još naziva Hektorović u Ribanju te Baraković u Vili Slovinki 

- „bugaršćica" - kako je još naziva Jagić 

Primjerice, Jagić je odabrao naziv bugaršćica, ali je naveo i ostale nazive: „bugarskica, 
bugaršćica prema Barakoviću, te bugarkinja prema Gunduliću, uz glagol bugariti". 18 Bogišić 
se opredijelio za naziv bugarštica i to kako sam kaže „na temelju izvora koji nam svjedoče, da 

13 Usp.: Bošković-Stulli, Maja; Od bugarštice do svakidašnjice; Konzor; Zagreb; 2005.; str. 6. 

16 Usp.: Isto, str. 6. - 7. 

17 Usp.: Bogišić, Baltazar; Narodne pjesme iz starijih, najviše primorskih zapisa:Sabrao i na svijet izdao Valtazar 
Bogišić; LIO; Gornji Milanovac; 2003.; str. 32. 

18 Usp.: Bošković-Stulli, Maja; Od bugarštice do svakidašnjice; Konzor; Zagreb; 2005.; str. 9. 


7 



su one baš to ili slično tomu ime nosile, dok su u narodu živjele". 19 Taj je naziv zaživio 
upravo nakon objavljivanja njegova Zbornika u kojemu se on opredijelio za naziv bugarštica 
pozivajući se na Miklošičeve bugarkinje i bugarštice. Bogišić u predgovoru svome Zborniku 
objašnjava: 

,,U tom smo poduprti Miklošičem koji ih također nazivlje tim imenima, šta više on 
svojim običnim oštroumljem pravi konjekturu radšta su se te pjesme nazivale bugarkinje, 
bugarštice itd... Mi ćemo se držati naziva bugarštica, radi prosta uzroka, što mi više niti 
govorimo, niti pišemo čakavski, nego čisto štokavski, i što mi za naučne svrhe trebamo jedno 
jedino ime tih pjesama." 20 

Naziv bugarštica od tada se redovito koristi te dobro funkcionira uzevši u obzir da su ga 
prigrlili brojni hrvatski autori poput Maretića, Grgeča, Slamniga, Delorka... 

Maja Bošković-Stulli ipak se pita je li Bogišić možda pogriješio „kada je sam uveo 
izmijenjeni oblik imena bugaršćica prema štokavskome modelu" , ali je nadodala kako je taj 
oblik tijekom svih ovih godina jako dobro usvojen i funkcionalan te se iz tog razloga i ona 
njime poslužila. Naprotiv, Kekez smatra da Bogišić nije smio mijenjati ono što je bilo 
uobičajeno u prijašnjim razdobljima te Hektoroviću i njegovu nazivu daje prednost pred 
Bogišićem. Naime, on njegovu tvrdnju pobija navodeći da „mi ipak ne govorimo čisto 
štokavski; a kada bismo i govorili, mogli bismo bugaršćicu upotrebljavati i kao štokavsku 
jezičnu zakonitost". Napominje također kako je prvotni oblik bugaršćica nastao i stoljećima 
postojao u sredini u kojoj je i sama bugaršćica zaživjela, u kojoj se izvodila i zapisivala. 

Postoje tri različita stajališta kada je riječ o postanku imena bugaršćica. S jedne strane, smatra 
se da je naziv proistekao od etnika „Bugarin" kako su se još nazivali i Makedonci i Srbi. Tu 
tezu podržali su i Jagić i Maretić, dok ju je Daničić odbacio tvrdeći kako je naziv bugarštica 
nastao od glagola „bugariti", tj. zapijevati ili pjevati tužnim glasom čime se ukazuje na 
osnovni ugođaj pjesme. On je, naime, utvrdio da se bugaršćica razlikuje od srpskog imena. 
Drži da „iz knjiga u kojima se Srbi nazivaju i Bugarima nije moglo ime Bugarin u tom 
značenju prijeći u narod i još tako prijeći da bi od njega mogla u narodu postati i do danas se 

19 Usp.: Bogišić, Baltazar; Narodne pjesme iz starijih, najviše primorskih zapisa:Sabrao i na svijet izdao 
Valtazar Bogišić; LIO; Gornji Milanovac; 2003.; str. 30. 

20 Usp.: Isto, str. 32. 

21 Usp.: Kekez, Josip; Bugaršćice: starinske hrvatske narodne pjesme; Čakavski sabor; Split; 1978.; str. 26. 

22 Usp.: Isto, str. 26. 

sačuvati riječ bugariti". ~ Glagol bugariti poznat je od 16. stoljeća tako da je definiran i u 
starijim rječnicima, a pronalazimo ga i u djelima Hektorovića, Barakovića, Ignjata Đurđevića, 
Krnarutića, Kavanjina, itd. Kao primarno značenje te riječi najčešće se navodi otužno, žalosno 
pjevati, dok se kao sekundarna značenja javljaju još i zapijevati i popijevati. Upravo zato treba 
napomenuti kako su se tijekom 17. i 18. stoljeća bugaršćice vrlo često nazivale i popijevkama 
ili popevkama. O tome svjedoče oba Zagrebačka rukopisa, a među njima i bugaršćica 
pronađena u ostavštini Petra Zrinskog uvrštena u Bogišićev Zbornik pod nazivom Popijevka 
od Svilojevića. U Vukovu Rječniku uz glagol bugariti naći ćemo još i objašnjenje „da se 
govori u Hrvatskoj". S druge strane, glagol bugariti neki su vezali i uz vedrije raspoloženje te 
su tvrdili kako bugaršćice nemaju tragičnu poantu. Tome je svakako u prilog išlo i to što se 
kazivač bugaršćice na kraju obraćao domaćinu te ga poticao na nastavak slavlja. Mnogi to 
objašnjavaju time da je glagol bugariti poprimio značenje svakoga pjevanja pa čak i pjevanja 

24 

deseteračkih pjesama." 

Druga etimologija naziv bugaršćica veže uz talijanski izraz „poesia volgare" odnosno latinski 
„carmen vulgare" ili „carmina vulgaria". Miodrag Lalević objašnjava takvo stajalište time da 
su Dalmatinci te narodne pjesme, koje su prosti doseljenici s kopna, tzv. 'bugari', donijeli na 
njihovo područje, nazivali „carmen vulgare ili carmina vulgaria". Nakon toga narodnom se 
etimologijom „vulgar" prepravljalo u „bulgar" te se time došlo do oblika bugarski ,,u značenju 
prostonarodni, narodni, prost i prostački". 25 

Treća hipoteza o postanku naziva bugaršćica spaja prva dva stajališta smatrajući da u svakom 
od njih ima ponešto istinito i prihvatljivo. 

Bogišić još ime bugaršćica veže uz tamburicu koja je imala posebno značenje u Bugarskoj, a 
Turci, koji su također uz nju pjevali, prema Bogišićevim riječima, zvali su je „bugarina" 26 . Tu 
tvrdnju odbacuju Jagić i Ljubinković navodeći kako ne postoje svjedočanstva o izvedbama 
bugaršćica uz glazbenu pratnju. 

Uz već navedene nazive treba spomenuti da su se bugaršćice katkad nazivale i davorijama 
budući da je bugaršćica u etimološkoj i semantičkoj vezi s glagolom bugariti kojemu je, kao i 

23 Usp.: Isto, str. 32. 

24 Usp.: Isto, str. 36. - 37. 

25 Usp.: Isto, str. 30.-31. 

26 Usp.: Bogišić, Baltazar; Narodne pjesme iz starijih, najviše primorskih zapisa:Sabrao i na svijet izdao Valtazar 
Bogišić; LIO; Gornji Milanovac; 2003.; str. 68. - 69. 

27 

glagolu davoriti, prvotno značenje otužno pjevati.' Svetozar Matić, bugaršćice dovodi u vezu 
s bosansko-hercegovačkim stećcima te primjećuje veliku bliskost kada je riječ o stihu i 
ozračju koji ta dva pjesnička oblika nude.' Josip Kekez i Maja Bošković-Stulli kritiziraju 
uvođenje naziva pjesme dugoga stiha umjesto prvotnog naziva bugaršćica, navodeći kako taj 
naziv nije jednoznačan jer ne mora nužno svaka pjesma dugoga stiha biti i bugaršćicom, ali 
isto tako smatraju da se time ističe formalno obilježje bugaršćica, dok prostorno i vremensko 
određenje ostaje zapostavljeno. 

Upravo etimološko određenje naziva bugaršćica potiče mnoge polemike o nacionalnoj 
pripadnosti bugaršćica. Naime, kako se taj naziv često vezao uz bugarsko etničko ime, mnogi 
su smatrali da su bugaršćice nastale na balkanskom jugoistoku te da su se kopnenim putem 
proširile do mora i to „bez polukružnoga putovanja na sjever i odatle natrag na jug“. 29 Na taj 
način isticalo se da bugaršćice nisu nastale na istom onom području na kojemu su se i 
zapisivale. Pritom se kao najčešće mjesto njihova postanka spominjala Makedonija, odakle su 
se, navodno, preselile u područje donjeg Dunava, u koje su ubrzo prodrli Turci nakon pada 
Srijema 1521., nakon čega su se prenijele na jadransku obalu. Mnogi su podržali ovu 
srijemsku teoriju, ali se našao i velik broj onih koji su smatrali da nije bilo zadržavanja u 
Srijemu. 30 Asmus Serensen smatrao je da je bugaršćica nastala na podunavskom području 
čemu je, kako kaže, pridonijelo i srpsko pravoslavno pučanstvo doseljeno tijekom 15. stoljeća, 
a zatim su u 16. stoljeću u južnu Dalmaciju došle preko srpskih krajeva. Jagić je tu 
Serensenovu pretpostavku odbacio, smatrajući da nema dovoljno valjanih dokaza kojima bi se 
ona potvrdila. Neki su smatrali da je bugaršćica ipak nastala i zaživjela na bližem kopnenom 
području, tj. ,,u primorskim krajevima južnih Slavena na teritorijima između Splita i 
Skadarskog jezera, a vjerojatno i u bližim dijelovima Bosne i Hercegovine". Ivan Slamnig, 
proučavajući Hektorovićeve bugaršćice, zaključio je kako su one „motivima vezane uz kopno, 
pa i uz dublji Balkan, ali svojim umjetničkim karakterom vezane su uz hrvatski primorski i 
pomorski ambijent". Josip Kekez priklanja se Miklošičevoj tezi da su bugaršćice „specifično 
hrvatske pjesme" ako uzmemo u obzir prostor na kojemu su zabilježene te čakavsko-ikavsko- 
štokavske jezične elemente. On tvrdi da su te pjesme zapisane upravo u hrvatskom narodu, o 

27 Usp.: Isto, str. 27. 

28 Usp.: Bošković-Stulli, Maja; Od bugarštice do svakidašnjice; Konzor; Zagreb; 2005.; str. 35. 

29 Usp.: Isto, str. 32. 

30 Usp.: Kekez, Josip; Bugaršćice: starinske hrvatske narodne pjesme; Čakavski sabor; Split; 1978.; str. 38. - 39. 

31 Usp.: Bošković-Stulli, Maja; Od bugarštice do svakidašnjice; Konzor; Zagreb; 2005.; str. 33. 

32 Usp.: Slamnig, Ivan; Stih i prijevod: članci i rasprave; Matica hrvatska. Ogranak; Dubrovnik; 1997.; str. 46. 

čemu svjedoče i izrazi bugarenje i bugariti koji su bili prisutni u hrvatskim narodnim 
govorima, kao i u djelima starije hrvatske književnosti. Grgeč smatra da su se bugaršćice 
pjevale na području cijelog Balkana, ali da nisu nastale na hrvatskom području nego da su ih 
Hrvati primili preko Srba o čemu svjedoče brojni pravoslavni izrazi. Ipak, budući da su ih 
zapisivali Hrvati u hrvatskim krajevima, kaže da ih se treba smatrati isključivo hrvatskim 
pjesmama. 34 Bogišić i Jagić tvrdili su da su bugaršćice svojina cijeloga hrvatsko-srpskog 
naroda unatoč tome što su zapisane na području Dalmacije i Hrvatske. Naime, isticali su da to 
ne znači da su pjesme na tom području i nastale te da se nisu širile dalje. Nadalje, Jagić 
navodi kako su Hektorovićevi ribari Paskoje Debelja i Nikola Zet pjevali bugaršćice „srpskim 
načinom“, što je on protumačio kao način koji je preuzet od Srba, pripadnika istočne vjere 
koji su došli iz unutrašnjih zemalja. O nacionalnoj pripadnosti bugaršćica polemizirali su i 
Armin Pavić i Stojan Novaković usredotočivši se na čitanje jedne riječi u dvjema 
bugaršćicama. Naime, riječ ,,sarska“ (gospoda) Novaković je pročitao ,,srska“ u značenju 
,,srpska“, dok ju je Pavić čitao vjerojatno ,,carska“. Daničić i Maja Bošković-Stulli ističu kako 
je riječ o „pjevanju osobita napjeva, koje je drugačije od onoga na Hvaru i okolici". Naime, 
oni drže da su postojale dvije vrste pjesama: hvarske bugaršćice (kojih nema u došljaka), te 
pjesme koje poznaju i donose upravo došljaci. 36 


3. Bogišićev zbornik Narodne pjesme iz starijih, najviše primorskih zapisa 

Baltazar Bogišić bavio se i prikupljanjem starih narodnih pjesama. Krajem 19. stoljeća, 
točnije 1878. godine, prikupio je mnoštvo pjesama iz rukopisa 17. i 18. stoljeća te ih je 
objavio u svom zborniku Narodne pjesme iz starijih, najviše primorskih zapisa. Taj zbornik 
promijenio je razumijevanje i senzibilitet za narodno pjesništvo, iako je sam Bogišić 
bugarštice smatrao „uvelim" i „mlitavim" prema „živoj snazi i bodrosti deseterca" te je 


33 Usp.: Kekez, Josip; Bugaršćice: starinske hrvatske narodne pjesme; Čakavski sabor; Split; 1978.; str. 28. i 41. 

34 Usp.: Isto, str. 31. - 32. 

35 Usp.: Bošković-Stulli, Maja; Od bugarštice do svakidašnjice; Konzor; Zagreb; 2005.; str. 25. - 26. 

36 Usp.: Kekez, Josip; Bugaršćice: starinske hrvatske narodne pjesme; Čakavski sabor; Split; 1978.; str. 31. 

napominjao kako im nedostaje „prave poetske ljepote". 37 U toj zbirci pronalazimo bugarštice, 
ali i lirske i epske deseteračke pjesme, kako navodi i sam Bogišić u predgovoru. 

U Zborniku se nalaze različite pjesme iz različitih izvora te su podijeljene u tri grupe: 

1. U prvu grupu uvrštene su „svekolike bugarštice, koje god vrste bile i iz svih 

10 

nama poznatih izvora" te se rasprostiru od početne do 231. strane zbornika. Bogišić u 
svome predgovoru napominje kako mu je zamisao bila uključiti u tu grupu samo bugaršćice, 
no na kraju su peraškim bugašćicama ipak dodane i deseteračke pjesme koje imaju isti 
predmet i isti razmjer i to iz razloga što su „ove vrste pjesama postale u istome mjestu, te ih je 
ispitaocu lakše međusobno upoređivati". 

2. U drugoj grupi nalaze se samo epske pjesme u desetercu te se protežu od 231. 
do 336. str. 40 

3. U treću grupu uvrštene su lirske ili ženske deseteračke pjesme (,,a i drugim 
razmjerom osim bugarštica" 41 ), a protežu se od 336. str. pa do kraja zbirke. 

Mnogi su mu zamjerali što je pjesme objavio na ćirilici unatoč tome što ih je pronašao u 
latinicom pisanim rukopisima. On pak objašnjava da je to učinio zbog lingvističke točnosti, 
što su mnogi smatrali izrazito čudnim. Naime, u njegovu predgovoru Zborniku stoji: 

„Premda su svi rukopisni i štampani izvori pisani latinicom, mi ipak odlučismo 
prevrnuti sve pjesme ove zbirke na ćirilicu. To bi radi toga, što ona može biti predmetom 
naučnih iziskivanja, pa nam se učinjaše, da mogu bolje biti izražene potanje različice narječne 
ćirilicom nego latinicom. Osim toga i onako je većina prvih izdanja naših narodnih pjesama 
već štampana ćirilicom... Pošto su pak novi pravopisi i ćirilski i latinski u glavnome udešeni 

42 

jedan prema drugomu, to nam se ta promjena činila još više dopuštena." 


37 Usp.: Bošković-Stulli, Maja; Bogišićev prinos poznavanju usmene književnosti; U; „Bogišić i kultura sjećanja: 
Zbornik radova znanstvenog skupa s međunarodnim sudjelovanjem održanog u prigodi stote godišnjice smrti 
Balda Bogišića; Leksikografski zavod Miroslav Krleža u Zagrebu; Zagreb, 2009. - 2011.; str. 194. - 195. 

38 Usp.: Bogišić, Baltazar; Narodne pjesme iz starijih, najviše primorskih zapisa:Sabrao i na svijet izdao Valtazar 
Bogišić; LIO; Gornji Milanovac; 2003.; str. 139. 

39 Usp.: Isto, str. 140. 

40 Usp.: Isto, str. 139. 

41 Usp.: Isto, str. 139. 

42 Usp.: Isto, 141.-142. 

Nadalje Bogišić napominje kako je težio tome da izdanje njegove zbirke bude što vjernije 
originalnim rukopisima u kojima su pjesme prvotno zapisane. Iz toga je razloga zadržao i 
,,mnogorječive“ naslove te ih nije skraćivao ni preinačavao, dok je pjesmama koje u originalu 
nisu imale naslov, on sam smislio naziv. Bogišić je ostao vjeran originalu i kad su u pitanju 
pogreške zapisivača i prepisivača pjesama, a interpunkciju te brojeve stihova i pjesama dodao 
je sam kao i „rječnik idiotizama dalmatinskih, koji se nalaze u ovoj knjizi" 43 . Bogišić je u 
predgovoru spomenuo i nove, do tada nepoznate bugaršćice kao i varijante već poznatih, do 
kojih je došao kada je njegova zbirka već bila pripremljena za tiskanje pa ih je obećao izdati 
naknadno, u svojoj drugoj knjizi koja nikada nije izišla. 

Na taj način Bogišićeva zbirka ostala je jedina građa kojom su istraživači bugaršćica 
raspolagali što dovoljno govori o njezinoj neizmjernoj vrijednosti za usmenu književnost. 
Naime, taje knjiga do danas ostala ključno i najiscrpnije djelo o bugaršćicama. 


4. Bugaršćice u Bogišićevu Zborniku 
4.1. Izvori bugaršćica 

Prema Bogišićevoj procjeni, Zbornik sadrži 76 bugarštica među koje je ubrojio i one 
koje nisu cjelovite, a napominje kako među njima postoje i tri „umjetne bugarštice", o paši 
zaštitniku Dubrovnika i o dubrovačkom poklisaru Jakobu Maruškoviću. Od navedenih 
bugaršćica samo su tri lirske pjesme dok za sve ostale Bogišić tvrdi da su epske (junačke) 
pjesme, i to „istorijske i ozbiljne". 44 Nadalje, Bogišić donosi podrijetlo bugarštica: dvadeset i 
sedam ih potječe iz Boke Kotorske, deset iz Perasta, trideset i šest iz Dubrovnika, dok su dvije 
s otoka Hvara, jedna iz zadarske okolice te jedna iz Hrvatskoga primorja ili iz unutrašnje 
Hrvatske. Pri kraju predgovora svome Zborniku , Bogišić govori i o izvorima iz kojih su 
potekle u njemu objavljene bugarštice, a to su: 

1) Hektorovićevo Ribanje i ribarsko prigovaranje 

2) Barakovićeva Vila Slovinka 

3) Popijevka od Svilojevića, nađena u dvorskom arhivu u Beču 

43 Usp.: Isto, str. 141.- 142. 

44 Usp.: Bogišić, Baltazar; Narodne pjesme iz starijih, najviše primorskih zapisa:Sabrao i na svijet izdao Valtazar 
Bogišić; LIO; Gornji Milanovac; 2003.; str. 2. 

4) Dubrovački rukopis (koji se čuvao u Dubrovniku u knjižnici manastira 
Male Braće, a danas se nalazi u Sveučilišnoj knjižnici u Zagrebu) 

5) Peraški rukopisi (Balovićev i Mazarovićev) 

6) Dva zagrebačka rukopisa (koji se nalaze u knjižnici Jugoslavenske 
akademije, tj. današnje HAZU) 45 

Hektorovićevo djelo Ribanje i ribarsko prigovaranje spominje se kao najstariji pisani izvor 
Bogišićevih bugaršćica. Naime, u to su djelo uvrštene dvije bugaršćice koje su svoje mjesto 
našle i u Bogišićevu Zborniku pod nazivom: Kraljević Marko i brat mu Andrijaš te Vojevode 
Radosav Siverinski i Vlatko Udbinski. Te se pjesme svakako ubrajaju među najuspjelije 
primjere bugaršćica, posebno zahvaljujući svojoj književnopovijesnoj i estetskoj vrijednosti. 
Hektorović nije naveo godinu postanka tih bugaršćica, ali se pretpostavlja da je to bilo „koju 
godinu prije neg' što se pojavi prvo izdanje 'Ribanja'^, dakle prije godine 1556. 46 Od velikog 
je značaja podatak da Hektorović već u 16. stoljeću prikazuje dva narodna pjevača, ribare 
Paskoja Debelju i Nikolu Zeta koji spomenute pjesme pjevaju na putu od Hvara do Brača, te 
ujedno „komentira usmeno stvaralaštvo analogno današnjem stupnju znanosti o 
književnosti". 47 U svome proznom pismu Mikši Pelegrinoviću, koje predstavlja „pravu studiju 
o narodnoj književnosti", Hektorović otkriva zašto je u svoje djelo odlučio uvrstiti i narodne 
stihove koje je vjerno zapisao. 

Juraj Baraković, baš poput Hektorovića, uvrstio je bugaršćicu Majka Margarita u svoj spjev 
Vila Slovinka te je isto tako iznio podatke o pjevaču bugaršćice. Naime, ovu bugaršćicu, 
prema njegovim riječima, izvodilo je „niko dite mladolitno" i to u Zadru na piru. Smatra se 
kako je ova pjesma bila poznata na širem priobalnom području te da ju je Baraković čuo i 
naučio govoriti već u ranoj mladosti. 48 Ne zna se gdje je i kada nastala, ali se vjeruje da je bila 
vrlo dobro prihvaćena u narodu o čemu svjedoče njezine brojne varijante, koje je Bogišić 
namjeravao objaviti u svojoj drugoj knjizi, što se, nažalost, nije ostvarilo. On je u svoj 
Zbornik uvrstio Barakovićevu bugaršćicu, no u skraćenu obliku jer je ispustio stihove koji se 
ponavljaju. 


45 Usp.: Isto, str. 122. - 123. 

46 Usp.: Isto, str. 123. 

47 Usp. : Kekez, Josip; Bugaršćice: starinske hrvatske narodne pjesme; Čakavski sabor; Split; 1978.; str. 50. 

48 Usp.: Isto, str. 52. 

Bugaršćica, koja je kasnije pod naslovom Popijevka od Svilojevića uvrštena u Bogišićevu 
zbirku, pronađena je među spisima Petra Zrinskog, koji je pogubljen 1671. godine u Bečkom 
Novom Mjestu. Prvi ju je objavio Miklošič 1851. godine u zborniku Slavische Bibliothek i to 
u proznom obliku, kako je vjerojatno bila zapisana i u rukopisu koji se kasnije zagubio. Ubrzo 
ju je ponovno objavio u svojoj zbirci Die Volksepik der Kroaten, ali ovoga puta u stihu 
bugaršćice, pri čemu je naveo kako isprva nije prepoznao metar dok nije vidio primjere 
pjesama iz Dubrovačkog rukopisa. 49 Miklošič je smatrao da je ovu bugaršćicu 1663. godine 
napisao sam Petar Zrinski, budući da je u njegovoj ostavštini i pronađena. Isto tako, 
pretpostavljao je da je zapisana u rodnom kraju Petra Zrinskog (južno od Siska) ili u 
Hrvatskom primorju gdje je poslije živio. 50 

Najviše bugaršćica uvrštenih u Bogišićev Zbornik potječe iz Dubrovačkog rukopisa koji se 
danas čuva u Sveučilišnoj knjižnici u Zagrebu. Rukopis ima raznolik sadržaj. Naime, u njemu 
se nalaze bugaršćice, narodne deseteračke pjesme, poslovice, rječnik, gramatičke rasprave, 
prijevodi iz Novoga zavjeta, itd. Pretpostavlja se daje zbirka nastala krajem 17. ili početkom 
18. stoljeća, kada ju je utemeljio Đuro Matijašević. Njega su naslijedili Jozo Betondić, Ivan 
Marija Matijašević, a kasnije manje poznati zapisivači. Svi su oni prikupljali sadržaje 
neposredno iz naroda. 51 Prije Bogišićeve zbirke nije izdano puno bugaršćica iz ovog rukopisa. 
Prvi je to učinio Giljferding koji je objavio dvije bugaršćice u svome djelu iz 1859. godine, 
potom je Bogišić izdao tekstove pojedinih bugaršćica i drugih pjesama u Zabavniku 
Dubrovačke štionice, a kasnije je i Miklošič objavio osam bugaršćica u zbirci Die Volksepik 
der Kroaten. 52 

Prije Bogišića nisu bili izdani ni primjeri peraških bugaršćica. Te su pjesme potekle iz 
rukopisa pronađenog u kući peraške obitelji Balović te je po tome i dobio naziv Balovićev 
rukopis. Vjeruje se daje nastao krajem 17. ili početkom 18. stoljeća, a sadrži dvadeset i četiri 
narodne pjesme, od čega je četrnaest deseteračkih pjesama i devet bugaršćica, čiji je sadržaj 
vezan isključivo uz događanja u Perastu i uz stanovnike toga kraja. Nije poznato tko je 
zapisao ove pjesme, ali se smatra da je do rukopisa došao jedan od visoko obrazovanih 
članova obitelji Balović, ili svećenik Andrija Balović ili Vicko Balović koji je bio 

49 Usp.: Isto, str. 9.-10. 

50 Usp.: Bogišić, Baltazar; Narodne pjesme iz starijih, najviše primorskih zapisa:Sabrao i na svijet izdao Valtazar 
Bogišić; LIO; Gornji Milanovac; 2003.; str. 125. - 126. 

51 Usp.: Kekez, Josip; Bugaršćice: starinske hrvatske narodne pjesme; Čakavski sabor; Split; 1978.; str. 10. - 11. 

52 Usp.: Isto, str. 11. 


15 



„predsjednik kapitula kotorskoga". 53 Uz Perast vežemo još jedan rukopis, a to je Mazarovićev 
rukopis koji također nosi ime prema obitelji u kojoj je pronađen. Kako je zabilježeno na 
koricama, rukopis je nastao 1775. godine, a veći dio zapisao je Nikola Mazarović. Sadrži 
najviše deseteračkih pjesama, dok bugaršćica u njemu uopće nema. Neke od tih deseteračkih 
pjesama uvrštene su u Bogišićev Zbornik kao paralele bugaršćicama iz Balovićeva rukopisa 
jer doslovno prepjevavaju njihov sadržaj. 54 Ta su dva rukopisa samostalne zbirke te, kako sam 
Bogišić navodi, ne stoje ni u kakvoj uzajamnoj vezi. 

Velik broj bugaršćica iz Bogišićeva Zbornika preuzet je iz dvaju rukopisa koji se čuvaju u 
knjižnici Hrvatske akademije znanosti i umjetnosti u Zagrebu pod nazivom Zagrebački 
rukopis br. 638. i Zagrebački rukopis br. 641. Prvi od navedenih rukopisa sadrži dvadeset i 
sedam bugaršćica, dok se u drugom nalaze svega tri bugaršćice. Bogišić navodi da su rukopisi 
nastali početkom 18. stoljeća na području Boke Kotorske te da su oba „pisana bila rukom 
Bokijelja zapadne crkve". 55 


4.2. Motivsko-tematsko određenje bugaršćica 

Bogišić prikupljene pjesme prema sadržaju dijeli u dvije skupine 56 : 

1) opće narodne pjesme - koje govore o povijesnim događajima značajnim za narod, te su 
poznate u svim krajevima (npr. kosovske, smederevske, kraljevićske, o braći Jakšić, o 
ugarsko-hrvatskim j unacima... ) 

2) narodne pjesme mjesnog karaktera - koje govore o događajima i junacima koji nisu 
previše poznati izvan svoga zavičaja (npr. peraške, dubrovačke, kotorske, skradinske... 58 ) 

Na kraju ove skupine pjesama Bogišić je dodao još i tri bugaršćice pod brojem 82, 83 i 84, 
koje je smatrao lirskima. Kekez i brojni kritičari zamjerili su Bogišiću što pjesme nije „svrstao 

53 Usp.: Bogišić, Baltazar; Narodne pjesme iz starijih, najviše primorskih zapisa:Sabrao i na svijet izdao Valtazar 
Bogišić; LIO; Gornji Milanovac; 2003.; str. 134. 

54 Usp.: Kekez, Josip; Bugaršćice: starinske hrvatske narodne pjesme; Čakavski sabor; Split; 1978.; str. 12. 

53 Usp.: Bogišić, Baltazar; Narodne pjesme iz starijih, najviše primorskih zapisa:Sabrao i na svijet izdao Valtazar 
Bogišić; LIO; Gornji Milanovac; 2003.; str. 135. - 136. 

56 Usp.: Isto, str. 32. 

57 Usp.: Kekez, Josip; Bugaršćice: starinske hrvatske narodne pjesme; Čakavski sabor; Split; 1978.; str. 15. 

58 Usp.: Isto, str. 15. 

prema zapisivačima i pri tome poštivao povijesnu odrednicu". 59 Među bugaršćicama mjesnog 
karaktera najbrojnije su one peraške, koje najčešće spominju borbe s Turcima na području 
Boke Kotorske, a svakoj od njih pridružena je i deseteračka pjesma koja pjeva o istom 
događaju. Od velikog su značaja i dubrovačke bugaršćice koje pjevaju o očuvanju dubrovačke 
slobode, čemu su se posebno istaknuli poklisar Jakob Marušković te paša Sokolović. U 
zadnjoj pak pjesmi izriče se pohvala i pozdrav slobodnom gradu Dubrovniku. 

Bugaršćice su pjesme pretežno povijesnih sadržaja pa se uglavnom nazivaju epskim 
pjesmama, no „žanrovski i stilski, a često i tematski, pretežu u njima baladne i pripovjedne 
crte". 60 Baš kao i u baladama, i u bugaršćicama su zastupljeni međunarodni migracijski sižei 
koji se vrlo lako posuđuju, a uključuju osobne, obiteljske i novelističke sadržaje. I u 
Bogišićevim bugaršćicama zastupljene su teme koje se bave obitelji i poviješću, a u njima 
također možemo prepoznati utjecaje slavenske mitologije, ali i Biblije. 


4.2.1. Tema obitelji u bugaršćicama 

Vrlo često bugaršćica se služi fabulom kako bi određene motive i sadržaje što bolje 
prikazala i istaknula, posebno kada je riječ o pozitivnim i negativnim ljudskim osobinama. 
Odabirući „zanimljive ljudske duševne sadržaje" ona ih obrađuje posebno ili ih dovodi u 
odnos prema bližnjima, najčešće obiteljskim, rodbinskim ili prijateljskim oblicima 
zajedništva. 61 Tako u bugaršćicama često možemo iščitati različite odnose među članovima 
obitelji pa je u brojnim pjesmama, primjerice, prikazan odnos oca i sina, ujaka i nećaka, 
majke i sina, junaka i njegove ljube, junaka i njegova brata ili sestre. 

Odnos oca i sina vrlo je često naglašen već samim imenom junaka. Primjerice, sin Starine 
Novaka nosi ime Grujica Novaković, dok se sin vojvode Janka zove Matijaš Janković. Ovaj 
odnos susrećemo u svega nekoliko bugaršćica uvrštenih u Bogišićev Zbornik. Najčešće je 
riječ o vrlo složnom odnosu u kojemu otac podupire sina te ga uči temeljnim životnim 
vrijednostima. Kao primjer može nam poslužiti bugaršćica Oslobođenje Beča god. 1683., pod 
brojem 58, u kojoj se poljski kralj Ivan Sobjeski, između ostaloga, obraća i svome 


59 Usp.: Isto, str. 15. 

60 Usp.: Bošković-Stulli, Maja; Od bugarštice do svakidašnjice; Konzor; Zagreb; 2005.; str. 17. 

61 Usp.: Kekez, Josip; Bugaršćice: starinske hrvatske narodne pjesme; Čakavski sabor; Split; 1978.; str. 21. 

prvorođenom sinu kojemu savjetuje da uvijek pomogne „gradu opsjedenu“ da se oslobodi 
neprijatelja čak i pod cijenu vlastita života, a sve to u ime svoje kršćanske vjere: 


„ Ti ćešpr\’i pomoć dati b'jelu gradu opsjedenu 

Poslušni moj sinkol 

Da te vidim i u čas da ćeš glavu izgubiti, 

Spomeni se da si Poljak i od vjere Jezusove, 

Sinko moj pridragi! “ 62 

S druge pak strane, u pjesmi br. 10 pod nazivom Kad je Đurađ despot stavio Janka vojevodu 
u tamnicu, imamo primjer vojvode Janka koji je spreman vlastite sinove dovesti u životnu 
opasnost kako bi sebe izbavio iz tamnice. 

„ Da bi k Đurđu ti došla u njegovo Smederevo, 

I ti sobom dovedi dva sokola sina moja, 

Jeda bi se nevjera na tom djeci privario! “ 63 

U ovim bugaršćicama odnos ujaka i sestrića, tj. nećaka puno je češće zastupljen nego odnos 
oca i sina, što nam pokazuje da je jače naglašena rodbinska veza po majci. Uglavnom je riječ 
o vojvodi Janku i njegovu nećaku Sekuli, čiji se odnos može okarakterizirati kao vrlo 
pozitivan, čak i idealiziran (naime, oni zajedno poigruju konje (pj. 17), Janko Sekuli nudi 
korisne savjete (pj. 18, 19), međusobno se daruju (pj. 17)). No, u pjesmi br. 20, Kad se Sekulo 
sestričić vjerio u kralja budimskoga i kad je na Kosovu poginuo, Sekula je prikazan kao 
neposlušan nećak koji odbija savjete mudrijeg ujaka, što na kraju plaća i vlastitim životom: 

„Koliko ti, moj sinko, moje veliko govorenje, 

Da ne ideš udarat' na careve na šatore, 

I mene bi strah bio vojvodu Ugrina Janka, 

Koj' sam junak pobolji od tebe, sinko Sekule. “ 64 

62 Vidi: Bogišić, Baltazar; Narodne pjesme iz starijih, najviše primorskih zapisa: Sabrao i na svijet izdao Valtazar 
Bogišić; LIO; Gornji Milanovac; 2003.; str. 149. 

63 Vidi: Isto, str. 32. 

Odnos majke i sina u bugaršćicama je posebno naglašen jer majka ima vrlo važnu ulogu u 
patrijarhalnoj obitelji. Naime, ona je ta koja se uvijek brine za svoga sina te mu pokazuje 
ispravan životni put. Tako i u bugaršćicama najčešće susrećemo brižnu i požrtvovnu majku 
koja željno iščekuje povratak sina kući ( pj. 33, 53, 82) te je spremna dati svoj život za njega 
(pj. 82). Uglavnom ga pokušava izvesti na pravi put ukazujući mu na teški grijeh koji je 
počinio (pj. 5 - kada Marko Kraljević ubija djevojku koja ga je oslobodila iz tamnice) te ju 
žalosti svaki njegov neposluh i brzopletost (pj. 67). Majka je ta koja svome junaku liječi rane 
zadobivene u boju (pj. 33), ali i ona koja oplakuje njegovu smrt kada se ostvare njezine 
najcrnje slutnje te joj sin izgubi život (pj. 29 i 53). U pjesmi 29., koja nosi naziv Vojvoda 
Janko donosi u Budim ruku kralja Vladislava pogibšega u boju (Pjesan bugarska), 
pronalazimo majku koja s junakovom ljubom, plačući, cjeliva sinovu mrtvu ruku: 

„ One ti mi mrtvu ruku grleći celivahu, 

Jadovne gospoje, 

Grozne suze ti roneći niz gospodsko bijelo lice. “ 65 
U pjesmi br. 22. majka pak umire od prevelike boli koju prouzrokuje sinova smrt: 

„Ona mi je panula u onu bjelu Ijepu raku, 

Mlada udovica, 

Oni mi je dizahu od Ijepe crne zemlje, 

Ali se je Ijepa Rude grešnom dušom razdjelila... “ 66 

U brojnim je pjesmama i junak privržen majci pa, primjerice, u poznatoj bugaršćici Marko 
Kraljević i brat mu Andrijaš imamo junaka koji ne želi da se majka žalosti zbog njegove smrti 
pa bratu nalaže da majci nipošto ne govori istinu o njegovoj pogibiji: 

„Nemoj to joj, mili brate, istinu kazovati, 

Ni naju majku zlovoljiti... “ 67 


64 Vidi: Isto, str. 61. 

65 Vidi: Isto, str. 80. 

66 Vidi: Isto, str. 67. 

67 Vidi: Isto, str. 18. 

U bugaršćicama susrećemo još neke motive koji svjedoče o ljubavi koju junak osjeća prema 
majci pa tako, na primjer, možemo zamijetiti motiv osvećivanja neprijatelju za otimanje 
majke i ljube iz dvora (pj. 7) te povjeravanje majke pobratimu kako bi se on za nju pobrinuo 
nakon junakove smrti i branio ju od okrutnih neprijatelja (pj. 16). Samo u jednoj bugaršćici 
Bogišićeva Zbornika nailazimo na motiv neslaganja majke i sina, a to je bugaršćica pod 
brojem 52, gdje se njih dvoje sukobljuju zbog majčine nepravedne optužbe prema kojoj je 
junakova ljuba ukrala zlatnu čašu na svadbi. Prema tome, možemo reći da se u toj bugaršćici 
također tematizira i neslaganje majke i snahe. Sin majci nikako ne može oprostiti što je zbog 
nje izgubio svoju ljubljenu te, naposljetku, ne ispunjava majčinu posljednju želju da ju 
dostojno pokopa: 

„ Kada mi se starica razdijelila s grješnom dušom, 

Ne bješe je lijepo vitez Ivan staru majku ukopao, 

Gizdavi junak, 

Za što mu čini izgubiti junačku Ijubovcu svoju. “ 68 

U bugaršćicama je često prikazan i odnos brata (braće) i sestre. Brat je taj koji se najčešće 
brine za sestru, pa joj, primjerice, savjetuje koga da izabere za vjerenika (pj. 23), dok 
vjereniku govori: 

„ Čuvaj mladu nevjestu kako tvoju rusu glavu! “ 69 

Brat nastupa kao svojevrstan sestrin zaštitnik pa je on taj koji ju brani i želi osvetiti ukoliko 
joj je naneseno zlo. Kao primjer treba spomenuti bugaršćicu br. 53 u kojoj brat reže ruku 
sestrinu zaručniku koji joj je zbog neposluha „opario zaušnicu“ te joj „izgrdio bjeli obraz“, a 
također se ističe i peraška bugaršćica pod brojem 61, u kojoj braća Paštrovići ubijaju Nikolu 
Peraštanina koji je prisilno obljubio njihovu sestru. I Janko vojvoda želi zaštititi svoju sestru, 
ali na nešto drukčiji način. Naime, on joj javlja lažnu vijest da je njezin sin Sekula dobro i da 
se oženio, a sve to kako se ona ne bi žalostila zbog njegove smrti. U pjesmi br. 45 i Stjepan 
Jakšić pokazuje svoju zaštitničku stranu oslobodivši sestru Margaritu iz ropstva morinjskog 
bana i vrativši je kući uplakanoj majci. U nekoliko pjesama tematizira se i odnos braće. To se 


68 Vidi: Isto, str. 134. 

69 Vidi: Isto, str. 69. 

posebno odnosi na pjesme o braći Jakšić (pj. 41 - 44) te na odnos Marka Kraljevića i brata mu 
Andrijaša, o čemu će još biti riječi. 

U bugaršćicama se često tematiziraju i umjetna srodstva poput kumstva i pobratimstva. I dok 
se u pojedinim pjesmama pobratim iskazuje kao pozitivna osoba, uvijek spremna pomoći, u 
drugima do izražaja dolazi njegova pokvarenost i zloba. Tako primjerice u pjesmama br. 14, 
15, 16, 71 i 80, pobratim ima ulogu junakova prijatelja i pomoćnika pa mu donosi vijesti 
važne po život (pj. 14), pomaže mu uloviti neprijatelja (pj. 15), a također mu priskače u pomoć 
prilikom osmišljavanja bijega, čime mu spašava život (pj. 80). Junak pobratimu na samrti 
povjerava svoju majku i ljubu (pj. 16), a on se svom snagom trudi osvetiti njegovu smrt (pj. 
71). U nekim se bugaršćicama pobratim zapravo pokazuje kao glavni junakov neprijatelj pa 
mu tako otme ljubu i porobi dvore (pj. 40) ili ih pak zapali (pj. 63). On želi obljubiti junakovu 
vjerenicu (pj. 13 i 55), te ubiti junaka koji leži bolestan i nemoćan (pj. 67). Na nekoliko se 
mjesta u bugaršćicama čak i ističe kako je riječ o lažnom pobratimstvu: 

„ On čas bješe otišao Martesi na bjele dvore, 

Marka Matka Martesina svomu pobratimu, 

Himbeni pobratim. 

Da li mu Martesi božju pomoć ne naziva, 

Nego ti mu otide ove riječi govoriti, 

Nevjerni pobratim... “ 70 

Već smo spomenuli kako su bugaršćice obilježene baladnim tonom i da ih karakterizira 
zgusnuto nizanje događaja, tj. zbivanje in medias res te dijaloška forma. Maja Bošković- 
Stulli ističe kako takva obilježja možemo pripisati izrazitim bugarštičkim baladama, ali i 
onim bugaršticama koje su dijelom epske, a teže baladnom izrazu. Navodi i da je Samuel 
Armistead proučavao bugaršćice u kontekstu europskih balada te je izdvojio njihove 
zajedničke stilske osobitosti poput poredbi, epiteta, trodijelnih formulacija, simbola, kobnog 

"72 

sna, varljive poruke umirućega junaka majci, itd. Balade pjevaju o različitim događajima, 

70 Vidi: Isto, str. 182. 

71 Usp.: Bošković-Stulli, Maja; Od bugarštice do svakidašnjice; Konzor; Zagreb; 2005.; str. 44. 

72 Usp.: Delić, Simona; Između klevete i kletve: Tema obitelji u hrvatskoj usmenoj baladi; Hrvatska sveučilišna 
naklada; Zagreb; 2001; str. 24. - 28. 

primjerice o povijesnim bitkama, društvenim sukobima, etničkim suprotnostima, stradanjima i 
nesrećama, ali s time da ih projiciraju u intimni život te ih promatraju kroz kon kr etnu sudbinu 
pojedinca. Ovakve pjesme prati polaganiji ritam i tužna intonacija, a obično završavaju 
tragičnom smrću junaka. Kao središnji problem u narodnim baladama ističe se obitelj te 
otežavajući čimbenici koji uzrokuju njezino nefunkcioniranje. Prijetnje, molbe, sumnje, izdaje, 
tužbalice, kletve, govorni su činovi kojima se zaplet takvih pjesama razvija i „stupnjevito 
napreduje prema klimaktičnom vrhuncu“. Zbivanje je kronološko pa se najprije nastoje 
prikazati uzroci obiteljske krize, njezino zaoštravanje i eskaliranje, a potom i posljedice u 
obitelji do kojih ona, u konačnici, dovodi. Balade, slično kao i bugaršćice, nastoje potaknuti 
na promišljanje o ljudskoj etičnosti i moralno-etičkim odnosima u obitelji. Nakon kratkoga 
uvoda, koji uglavnom donosi uzrok obiteljske krize, slijedi okupljanje l ik ova angažiranih u 
krizi i njihov međusobni sukob. U većini slučajeva vrhunac obiteljske krize postiže se nekom 
vrstom zlodjela, a završava rasapom obitelji, pri čemu žrtva na kraju ipak dobiva svojevrsnu 
zadovoljštinu. Gotovo sve navedene elemente možemo lako prepoznati i u bugaršćicama 
Bogišićeva Zbornika koje se bave obiteljskom tematikom. Kao primjer uzmimo poznatu 
bugaršćicu Marko Kraljević i brat mu Andrijaš, koju Maja Bošković-Stulli naziva baladom. U 
početku imamo prikaz bratske sloge i, mogli bismo reći, njihova idiličnog odnosa: 

„Dva mi sta siromaha dugo vrime drugovala, 

Lipo ti sta drugovala i lipo se dragovala, 

Lipo plince dilila i lipo se razdiljala, 

I razdiliv se, opet se sazivala. “ 74 

Potom je ponuđen uzrok obiteljske krize, tj. nesloga braće oko podjele trećega konja, čime se 
pokazuje da je prethodno bila riječ tek o prividnoj slozi među braćom: 

„Tere sta dva konjica mnogo lipo razdilila, 

O tretjega ne mogoše junaci se pogoditi, 

75 

Negli su se razgnivala i mnogo se sapsovala. “ 


73 Usp.: Isto, str. 40. 

74 Vidi: Bogišić, Baltazar; Narodne pjesme iz starijih, najviše primorskih zapisa: Sabrao i na svijet izdao Valtazar 
Bogišić; LIO; Gornji Milanovac; 2003.; str. 18. 

Možemo uočiti da je prijelaz iz mirnog i skladnog života u konfliktnu situaciju vrlo brz. 
Nadalje, svjedočimo kulminaciji obiteljske krize koja rezultira bratoubojstvom: 

„ Tuj si Marko potrže svitlu sablju pozlaćenu, 

I udari Andrijaša brajena u srdašce. “ 76 

I u konačnici, ranjeni Andrijaš savjetuje svome bratu Marku Kraljeviću što da kaže majci kad 
se vrati kući te ga nekoliko puta naziva „milim brajenom“. Naime, on ga ironičnim 
monologom osuđuje i muči zbog počinjena zločina te u cjelokupnoj situaciji, ističe sebe kao 
moralnog pobjednika uspoređujući se s „tihim jelenkom“. Na taj način Andrijaš dobiva 
svojevrsnu nadoknadu za zlo koje mu je brat nanio: 

„Da reci to ovako našoj majci junačkoj: 

'Susrite me, mila majko, jedan tihi jelenčac, 

Koji mi se ne hti sa drumka ukloniti, 

Junačka majko, 

Ni on meni, mila majko, ni ja njemu, 

I tuj stavši potrgoh moju sablju junačku, 

77 

I udarih tihoga jelenka u srdašce. 

U baladama zlodjelo predstavlja prijestup protiv nadindividualnog etičkog sustava. 78 Takva se 
djela kose sa kršćanskim sustavom vrijednosti, a njegovi izvršitelji obično su nositelji 
obiteljske i društvene moći. U bugarštičkim baladama obiteljski sukobi najčešće su izazvani 
raspodjelom imovine ili plijena (pj. 6 i 44), optužbama za preljub (pj.41 i 42), klevetom (pj. 
52) te ljubomorom na brata zbog zadobivene viline naklonosti (pj. 43). Čest je motiv 
bratoubojstva nakon kojega slijedi obračunavanje počinitelja sa samim sobom, tj. njegovo 
samoubojstvo. Naime, zbog spoznaje da je počinio strašan zločin ubivši člana obitelji, 
izvršitelj zločina se pokušava iskupiti samoubojstvom. Takav motiv ubojstva koji za 

73 Vidi: Isto, str. 18. 

76 Vidi: Isto, str. 18. 

77 Vidi: Isto, str. 19. 

78 Usp.: Delić, Simona; Između klevete i kletve: Tema obitelji u hrvatskoj usmenoj baladi; Hrvatska sveučilišna 
naklada; Zagreb; 2001; str. 43. 

posljedicu ima i samoubojstvo počinitelja, prepoznajemo i u Bogišićevoj bugaršćici br. 43 u 
kojoj Mitar Jakšić ubija svoga brata Stjepana iz čiste ljubomore, odnosno jer je vila odabrala 
brata, a ne njega. Nakon što uvidi kakav je grijeh počinio, on proklinje vilu i ubija sebe: 

„Kako vide vitez Mitar da je brata pogubio, 

Poče ti mi vitez Mitar tuj djevojku proklinjati, (...) 

Pake sebe hančarom u srdašce udario. “ 

Značajne su i bugaršćice u kojima se zlodjelo uspijeva na vrijeme spriječiti 80 pa se u zadnjem 
trenutku izbjegava tragičan završetak. Naime, zaoštravanje obiteljske krize je prisutno i u 
ovim pjesmama, ali do zlodjela ipak ne dolazi. Takvo se zlodjelo najčešće želi počiniti iz 
ljubomore, sebičnosti i ljutnje, a njegovo izvršenje spriječeno je svojevrsnim čudom. Tako 
primjerice u bugašćici br. 44, žena ne truje svoga djevera Stjepana Jakšića jer se ostvarila 
njezina kletva pa je „konjic zelenjko prednje noge ulomio“, a „soko je tišnjićar u planinu 
ubjegnuo", dok je u bugaršćici br. 42 tragedija izbjegnuta tako što je „suho drvo ljepo 
ozelenilo", a iz „mramora studena živa voda uzavrela" te se braća, koja su se svadila zbog 
Stjepanove navodne izdaje i preljuba, na kraju mire. Vidimo da je u oba slučaja nesreća 

o i 

spriječena natprirodnom intervencijom. 

Smrt ne mora nužno biti izravno povezana s obitelji jer junaci često umiru zbog ranjavanja u 
boju, „hude sreće" ili zbog sukoba s natprirodnim bićima. U tom slučaju, smrt ne potiče 
osvetu ostalih članova obitelji već njihovu žalost i neutješnost. Smrt junaka često je 
predviđena proročkim snom samoga junaka ili njegove ljube, primjerice u bugaršćicama br. 1, 
28, 50 i 60. U prvoj bugaršćici pojavljuju se dva sna, od kojih se kao prvi ističe san 
Stjepanove ljube koja sluti zlo te ga moli da ne ide na Kosovo jer je „trudan sanak izasnila": 

„ Ovo mi se noćaske trudan sanak izasnio 

Dje mi soko izleće iz ovega bjela dvora, 


19 Vidi: Bogišić, Baltazar; Narodne pjesme iz starijih, najviše primorskih zapisa: Sabrao i na svijet izdao Valtazar 
Bogišić; LIO; Gornji Milanovac; 2003.; str. 115. 

80 Usp.: Delić, Simona; Između klevete i kletve: Tema obitelji u hrvatskoj usmenoj baladi; Hrvatska sveučilišna 
naklada; Zagreb; 2001; str. 67. 

81 Usp.: Isto, str. 69. 

82 Usp.: Isto, str. 55. 

/ u dvor se uvratio bez svoje bez ruse glave. 


Ako ti se što mogu, gospodaru, umoliti, 

Nemoj sadar hoditi na razmjernu pokrajinu, 

83 

Da se ne bi koja godi na Kosovu dogodila! “ 

Nesreću sluti i Milica te, plačući, svome zetu Milošu Obiliću pripovijeda o svome snu: 

„ Ovo mi se noćaske trudan sanak izasnio, 

Dje mi zv jezde padahu s nebesa na crnu zemlju, 

Dje mi bješe na nebu jasan mjesec potamnio, 

A dje mi se je vedro nebo na četvero raspuknulo! “ 

Osim motiva kobnog sna, u pjesmama su zastupljeni i drugi oblici predosjećanja nesreće. 
Tako se primjerice majci, u glasovitoj bugaršćici Majka Margarita, ukazuju „zli bilizi“, tj. 
gavran kojega naziva „pticom zlokobnicom“ i zbog kojega pomišlja da joj brat i sin više nisu 
živi: 

,,Neg' su mi se zli bilizi jadni majci ukazali, 

Majci Margariti: 

Gcli se gavran vijaše nad merli od Zadra grada, 

Ona crna ptica, 

A bihu mu crna pera sva od kr\’i uštrapana, 

85 

Onoj crnoj ptici. “ 

Iako smrt u ovom slučaju ne proizlazi iz obiteljskog svijeta, ona svakako utječe na članove 
obitelji. Tragične posljedice često se udvostručuju kada jedan od članova obitelji umre od 
tuge, saznavši za junakovu smrt. Takav primjer imamo u već spomenutoj bugaršćici br. 22, u 

83 Vidi: Bogišić, Baltazar; Narodne pjesme iz starijih, najviše primorskih zapisa: Sabrao i na svijet izdao Valtazar 
Bogišić; LIO; Gornji Milanovac; 2003.; str. 4. 

84 Vidi: Isto, str. 5. 

85 Vidi: Isto, str. 227. 

kojoj majčina bol zbog sinove smrt nadilazi sve granice izdržljivosti te ona na kraju umire. U 
takvim pjesmama junaci umiru daleko od sigurnog utočišta obitelji (najčešće tamo gdje haraju 
ratovi), a pritom vrlo važnu ulogu imaju glasnici koji članovima obitelji donose vijest o smrti 
junaka, tzv. pomoćnici 86 . Oni su potrebni kako bi se zatvorio komunikacijski lanac koji je 
započet odašiljanjem vijesti o junakovoj smrti. Tu vijest najčešće primaju ženski članovi 
obitelji: majka, sestra ili ljuba, a njezino priopćenje ne pridonosi rješavanju obiteljske krize, 
čak štoviše, ono ju uglavnom dodatno zaoštrava. Primjer takvog kobnog glasnika 
prepoznajemo u bugaršćici br. 32 u kojoj vrana ljubi donosi vijest da je Janko poginuo na 
Kosovu te u bugaršćici br. 78 u kojoj ranjeni Perjenac Perislavić dolazi u Skradin te 
obavještava Zoricu da su u boju poginula sva skradinska gospoda, uključujući i njezina 
gospodara Hodžula, sina Radića i zeta Đuru. 

U bugaršćicama je čest slučaj da se u drugi plan stavljaju okolnosti junakove smrti, dok se u 
središtu nalazi odgonetavanje doslovnog sadržaja poruke koji je često ublažen „lažnom 
viješću“. Tu nam kao primjeri mogu poslužiti bugaršćice br. 20, 22 i 80 u kojima glasnik 
donosi lažnu vijest o smrti junaka, tj. on ju donekle uljepšava. Tako vojvoda Janko Sekulovoj 
vjerenici piše da je ovaj pronašao drugu ljubu te da ga ona više ne mora iščekivati (pj. 20), 
potom Janko piše svojoj sestri Rudi da joj je sin dobro te da se oženio (pj. 22), i naposljetku 
imamo primjer pjesme u kojoj vila majci govori da joj je brat naišao na „mladu momu 
Grkinjicu“ koja ga je napojila „mrzlom vodom zabitljivom“ kako je se on više nikada ne bi 
sjetio, dok joj se sin, prema riječima vile planinkinje, zaljubio u „lipu Cvitu Primorkinju“ koja 
ga je okrunila vijencem da se više nikad ne vrati svome domu. 


4.2.2.Viteško-junačka i povijesna tematika 

Bugaršćice općenarodnog sadržaja brojne su u ovoj zbirci, a predmet im je vrlo često 
jednak kao u epskim deseteračkim pjesmama koje su uvrštene u Vukovu zbirku. One najčešće 
govore o povijesnim sadržajima i osobama, primjerice o kosovskoj bitci, događajima iz doba 
srpskih despota te o borbi s Turcima. Najviše je bugaršćica koje opjevavaju povijesne 

00 

događaje sačuvano u dubrovačkim rukopisima iz 17. i prve polovice 18. stoljeća. Kao 

86 Usp.: Delić, Simona; Između klevete i kletve: Tema obitelji u hrvatskoj usmenoj baladi; Hrvatska sveučilišna 
naklada; Zagreb; 2001; str. 103. 

87 Usp.: Isto, str. 58. 

88 Usp.: Bošković-Stulli, Maja; Od bugarštice do svakidašnjice; Konzor; Zagreb; 2005.; str. 18. 

protagonisti u pjesmama ističu se: Kraljević Marko (npr. Svilen šator raspeo mladi Marko 
Kraljeviću ; pj. 4), Janko Sibinjanin (npr. Janku knjiga dopade od Budima bjela grada; pj. 30), 
kralj Matijaš (npr. Tade mu se sva gospoda svakolika poklonike/ Kralju Mafijašu; pj. 31), 
Đurađ Branković (npr. Kad to bješe dočuo nevjera despote Đurđu/ Brzo mu je sinove iz 
tamnice oprostio; pj. 10), Svilojević (npr. Jesi vidil v Carigradu moga mlada Svilojevića; pj. 
46), Nikola Zrinski (npr. Najbolje se ponosaše Miklauš(u) Zrinjanine; pj. 36), knez Lazar (npr. 
Da bi mi se molio slavnomu Lazaru knezu; pj. 1), Miloš Obilić (npr. Dje je Miloš oklopljen i 
pod njime konjic dobar; pj. 1), braća Jakšić (npr. Kad mi su se djelila dva Jakšića mila brata; 
pj. 44), Ivan Karlović (npr. Jutro rano podrani soko Ivan Karloviću; pj. 33), Sekula (npr. 
Koliko je Sekulu ta djevojka omiljela; pj. 20)... Narodi koji se najčešće spominju u 
bugaršticama su: Ugari (npr. Medo bjehu izvan grada Ugričići izjezdili; pj. 36), Turci (npr. I 
kad Turci vidijahu zavezana sužnja mlada; pj. 46), Grci (npr. Neg' ti mi ga nahodi Grkinjci 
djevojka mlada; pj. 54), Hrvati (npr. Nemoj, brate, mučiti Tjepe hrvatske gospode; pj. 38)..., a 
od mjesta ili gradova to su najčešće: Carigrad (npr. U čestitom Carigradu, na dvor cara 
Sulimana/ Soko siva ptica; pj. 36), Budim (npr. Što mi ti su bjela vrata od Budima zatvorena?; 
pj. 29), Siget (npr. Pak veselo izjezdili iz Sigeta bjela grada; pj. 36), Beč (npr. Koja mi je 
Ijepa čast gledat' Beča opseđena; pj. 58), Smederevo (npr. On ti junak dopade na onu stranu 
Smedereva; pj. 10), Kruševo (npr. Svatovima dohodi, ka Kruševu svjetlu gradu; pj. 26), Sibinj 
(npr. Veselo se bijehu put Sibinja uputili; pj. 23), Dubrovnik (npr. On se, care, podiže k l'jepu 
gradu Dubrovniku; pj. 79), Kupjenovo (npr. I on tamo otide ka lijepu Kupjenovu; pj. 14), 
Perast (npr. To se bješe razglasilo po Perastu bijelomu; pj. 59)... Gotovo sva spomenuta 
imena osoba, mjesta i naroda zastupljena su i u epskim deseteračkim pjesmama. Priče o 
povijesnim događajima i osobama u puku su se prenosile usmenom predajom pa bi i tako već 
izmijenjene priče prenošenjem preobražavale i same događaje, ali i imena junaka. Tako se 
primjerice ugarske povijesne osobe Szekely, Hunyadi, Szilagy u bugaršticama zovu Sekula, 
Sibinjanin Janko i Svilojević. 89 Maja Bošković-Stulli 90 iznosi sumnju o slavenskoj preobrazbi 
tih imena u podunavskom području jer misli da su ondje mađarska imena i osobe bili vrlo 
dobro poznati. Njezino je mišljenje kako su novi slavenski oblici tih imena nastali u 
udaljenijim krajevima, vjerojatno na južnijem području, što je sugerirano i formom bugaršćice. 

Povijesna kazivanja, posebno ona Orbinijeva, utjecala su na bugaršćice te postala njihovom 
osnovom. To se odnosi i na kosovsku tematiku kojom se najviše ističu prve dvije bugaršćice u 

89 Usp.: Isto, str. 24. 

90 Usp.: Isto, str. 57. 

Zborniku. I dok prva bugaršćica donosi događaje uoči Kosovske bitke, koji uključuju poznatu 
Lazarovu večeru, optužbu Vuka Brankovića da će Miloš iznevjeriti svoj narod, te Miloševo 
ubojstvo turskoga cara i njegovu vlastitu pogibiju, druga bugaršćica donosi Miličin razgovor 
sa zetom Milošem koji je smrtno ranjen na Kosovu polju. 91 Tema Kosovske bitke u 
bugaršćicama jedinstvena je zato što se oko nje uspješno slažu manji motivi, poput prijetnji 
(pj. 10), izdaja (pj. 1, 14), sumnji (pj. 1, 16), mučenja glađu i žeđu (pj. 11, 12, 18), motiva 
okrutne smrti (koji nalazimo u gotovo svakoj pjesmi) ili zarobljavanja junaka u tamnicu (pj. 
10, 11, 26, 46). Posebno se ističu dvije bugaršćice koje govore o utamničenju značajnih 
ugarskih ličnosti 15. stoljeća, o Janošu Hunyadiju i Mihajlu Szilagyju, koji su se istaknuli u 
bojevima protiv Turaka, a te bugaršćice u Bogišićevu Zborniku nose naziv Kad je Đurađ 
despot stavio danka vojevodu u tamnicu (pj. 10) te Popijevka od Svilojevića (pj. 46). Naime, 
obje su pjesme nadahnute istinitim povijesnim događajima jer je Hunyadija zaista zarobio 
Đurađ Branković, želeći na taj način naplatiti štetu koju je njegova vojska nanijela srpskim 
zemljama vraćajući se iz bitke na Kosovu polju 1448. godine, dok je Szilagy boravio u 
carigradskoj tamnici gdje je naposljetku i pogubljen. 92 Svilojević u pjesmi ipak ne završava 
tragično, već se junački oslobađa. Tu se uviđa oplemenjeni viteški duh ~ pjesme jer u epskim 
pjesmama zarobljenom junaku najčešće pomažu njegovi prijatelji ili nadnaravna sila, dok to u 
ovom slučaju čine sami Turci pri čemu se Svilojević vješto snalazi i ubija neprijatelje: 

„Ali sidu prosta činit' i ruke mu odvezati, 

Mladu Svilojeviću. 

Britku sablju izmače, konjica pothodi, 

Mnogo Turak posiče put careve delije, 

Janičare Turke. “ 94 


91 Usp.: Isto, str. 18. 

92 Usp.: Bošković-Stulli, Maja; Popevka od Svilojevića (iz ostavštine Petra Zrinskog); str. 8.; Dostupno na: 
http://hrcak.srce.hr/index.php?show=clanak&id članak jezik=62461 (Pregled: 17. svibnja 2013.) 

93 Usp.: Isto, str. 15. 

94 Vidi: Bogišić, Baltazar; Narodne pjesme iz starijih, najviše primorskih zapisa: Sabrao i na svijet izdao Valtazar 
Bogišić; LIO; Gornji Milanovac; 2003.; str. 122. 

Neprijateljstvo Đurđa Brankovića i vojvode Janka tematizira se pak u još dvjema 
bugaršćicama, a riječ je o pjesmama br. 9 i 26, u kojima je upravo taj motiv ugrađen u siže o 
junačkim svatovima. Tu Janko otvoreno naziva despota Đurđa svojim neprijateljem: 

„Gledajućiprida mnom moga i tvoga neprijatelja, 

Moga i tvoga neprijatelja nevjeru dspota Đurđa 

Dohodi mi o njega inarziniti sablju moju. “ 95 

U bugaršćicama nailazimo i na pomalo izopačene motive povezane s bojištem, kao što su 
donošenje junakove mrtve ruke njegovoj majci i sestri, koju one cjelivaju i oplakuju (pj. 29): 

„Ruku bješe (on) stavio u marami svilenojzi, 

Terje bješe (on)ponio toj kraljevoj staroj majci (...) 

One ti mi mrtvu ruku grleći celivahu... “ 96 ; 

potom vranina vijest da je vojvoda Janko na Kosovu izgubio život te da se ona najela ljudskog 
mesa i napila ljudske krvi (pj. 32): 

,,A ja sam ih se naio bijela mesa, djevojko, 

Bjela mesa naio i napio crne krvi. “ ; 

ili usitnjavanje žrtve nakon što ju se pogubi (pj. 61): 

„ I pred njima pogubiše Đuricu Davidovića, 

Kojega isjekoše na male bokune, 

Zlijem glavarnika, 

Jere bješe zašao otkle ne može uteći... “ 


95 Vidi: Isto, str. 28. 

96 Vidi: Isto, str. 80. 

97 Vidi: Isto, str. 88. 

98 Vidi: Isto, str. 159. 

Kekez" ističe kako se u hrvatskoj usmenoj književnosti ne pridaje tolika važnost imenima 
likova niti prostoru kojim se oni kreću, već „samoj jezgri sižea koja se u takvim pjesmama 
obrađuje", a ona je, kako napominje, u bugaršćicama lirski oblikovana. Radnja bugaršćice ne 
razvija se kako bi se ispripovjedio i slavio nekakav prošli događaj i sudionici toga događaja te 
„ne teče od jezgre prema epskoj opširnosti i epskoj objektivnosti nego obratno: usmjerena je 
prema jezgri sižea". Dakle, bugaršćica koristi sadržaj samo kako bi istaknula određeni motiv, 
dok fabula u ovakvim pjesmama nema onu prepoznatljivu epsku objektivnost i opširnost koja 
uključuje deskripcije, epizode, retardacije, itd. Naime, predmetima opjevanim u bugaršćicama 
često se pridaje dimenzija povijesnosti i istinitosti, no možemo zaključiti kako je to potpuno 
neopravdano jer povijesne teme i likovi nisu temeljni predmet kojim se bugaršćica bavi. Iako 
se u bugaršćicama spominju povijesne ličnosti poput braće Jakšić, Marka Kraljevića, kneza 
Lazara, Nikole Zrinskog te se iznose povijesni događaji poput bitke na Kosovu 1389. i 1448. 
god. i oslobođenja Beča 1683. god., ipak ovim pjesmama nije bila svrha pjevati o navedenim 
temama i likovima kao o povijesnim kategorijama. Kekez 100 navodi kako likovi i mjesta 
radnje u hrvatskoj usmenoj književnosti imaju sekundarno značenje, pa time i u samim 
bugaršćicama. 

U bugaršćicama se, osim ratovanja protiv Turaka, tematizira i vjernost i odanost gospodaru te 
„viteški običaji iz doba Matije Korvina". 101 1 sam je Bogišić primijetio da se u bugaršćicama, 
kao tragovi starijih vremena, javljaju: osobita uglađenost i pristojnost pri susretima te 
srednjovjekovno-feudalni motivi (poslušnost podčinjenih, vraćanje oduzete imovine 
plemićima, smrtne kazne), koji su posebno naglašeni. On zapaža „neke forme učtivosti, koje 
se sretaju obično u gradskome ili drugome finijemu društvu", odnosno da se nikada ne 
propušta spomenuti kada se tko sretne, kao i klanjanje koje potom uslijedi. On posebno 
naglašava klanjanje muškaraca u ženskom društvu, primjerice kako se brat sestri prvi klanja, 
nakon čega ona njemu odzdravlja: 

„L'jepo se je Mihciilo sestri svojom poklonio, 

I ona se bijaše bratu svomu poklonila. “ 102 


99 Usp.: Kekez, Josip; Bugaršćice: starinske hrvatske narodne pjesme; Čakavski sabor; Split; 1978.; str. 21. 

100 Usp.: Isto, str. 16. 

101 Usp.: Bošković-Stulli, Maja; Od bugarštice do svakidašnjice; Konzor; Zagreb; 2005.; str. 28. 

102 Vidi: Bogišić, Baltazar; Narodne pjesme iz starijih, najviše primorskih zapisa: Sabrao i na svijet izdao 
Valtazar Bogišić; LIO; Gornji Milanovac; 2003.; str. 32. 

Kao nesvakidašnju pojavu ističe klanjanje despota Đurđa Jankovoj ženi, koja ga dolazi moliti 
da joj oslobodi muža, pa Bogišić zaključuje kako u bugaršćicama pozdravi odišu puno većom 
nježnosti i učtivosti za razliku od onih u deseteračkim pjesmama. 


4.2.3. Mitski motivi 

Usmena književnost predstavlja jedan od glavnih izvora u kojima je pohranjena 
mitološka građa i iz kojega se može iščitati mitološko iskustvo jednoga naroda. Naime, mit 
se prenosi preko usmene književnosti jer on „hoće da se uzdrži, hoće da živi“ 104 te se 
zahvaljujući tome u narodu i ne može izgubiti. Hrvatsku mitologiju Hrvati su na ove prostore 
donijeli iz svoje pradomovine te je ona supostojala s mitologijom autohtonog stanovništva. 
Miješanje novodošlih Hrvata sa starosjediocima dovelo je do toga da je „stara 
vjera“ vjerojatno s vremenom nestajala dok je ova oblikovana u novoj državi sve više 
prevladavala. Na taj isti način došlo je i do stapanja mitoloških priča. Stara vjera došla je u 
doticaj s kršćanskom koja je odbacivala poganske elemente, no dugo joj se odupirala te se 
uspješno očuvala u životu i običajima Hrvata, o čemu svjedoče zapisi koji su se očuvali i do 
našeg vremena. 105 Kad je riječ o pokrštenju Hrvata, ne zna se kako je točno taj postupak tekao 
i kad je završio, samo je poznato da je trajao dosta dugo. Dovoljno je podataka koji potvrđuju 
da je u Hrvata i nakon pokrštenja istovremeno postojalo poganstvo i kršćanstvo, a od 12. 
stoljeća pogansko se sve više zamjenjuje kršćanskim, iako poganske tragove još pronalazimo 
prisutne npr. u topografiji, toponimiji i ikonografiji. 106 Općeslavenski mitološki sustav ne 
sadrži dovoljno podataka pomoću kojih bi se mogla rekonstruirati samo hrvatska mitologija, 
no postoje fragmenti iz kojih se može iščitati „hrvatsko mitološko iskustvo". 107 To se također 
odnosi i na bugaršćice u kojima nailazimo na brojne pojave mitskog ozračja. 

Bogišić se u svome predgovoru Zborniku dotaknuo značaja koji za pjesme imaju mitološki 
elementi. Naime, posebno ga je iznenadila činjenica da u bugaršćicama vlada potpuna 


103 Usp.: Botica, Stipe; „Mitološki slojevi hrvatske usmene književnosti"; U; „Lijepa naša baština: književno- 
antropološke teme"; Hrvatska sveučilišna naklada; Zagreb; 1998.; str. 67. 

104 Usp.: Nodilo, Natko; Stara vjera Srba i Hrvata; Logos; Split; 1981.; str. 9. 

105 Usp.: Botica, Stipe; „Mitološki slojevi hrvatske usmene književnosti"; U; „Lijepa naša baština: književno- 
antropološke teme"; Hrvatska sveučilišna naklada; Zagreb; 1998.; str. 67. - 68. 

106 Usp.: Isto, str. 68. - 69. 

107 Usp.: Isto, str. 69. - 70 

nestašica spomenutih elemenata, dok u deseteračkim pjesmama na njih nailazimo na gotovo 
svakom koraku. On je taj nedostatak pokušavao objasniti time da je među zapisivačima 
bugaršćica bilo i mnogo svećenika koji su takve pjesme smatrali potpuno nevrijednima zbog 
čega ih nisu ni zapisivali, već su se svim silama trudili da one u narodu ne zažive. Iako u 
bugaršćicama prevladavaju povijesne teme i likovi, možemo također uočiti i njihovo 

i no 

ispreplitanje s mitskim motivima. Kao što napominje i Maja Bošković-Stulli , mitske 
motive prepoznajemo u samim imenima junaka (npr. Vuk Ognjeni), u vilama koje junaku 
liječe rane, uzrokuju svađu među braćom, koje bježe od ljudi; u junacima preobraženim u lik 
zmije; u čudima kao što su: pretvaranje djevojke u jelu, cvjetanje suhog drveta, pregovaranje 
mrtve glave, izbijanje vode iz kamena, krune koja sama određuje budućeg budimskog kralja, 
itd. 

U nekoliko bugaršćica Bogišićeva Zbornika susrećemo vile, koje u narodnoj poeziji 
zauzimaju jedno od najznačajnijih mjesta. Nodilo kaže kako se ni o jednom božanskom liku 
ne govori življe. Naime, on ih naziva meteore im bićima, dok su u Leksikonu religija i mitova 
Stare Evrope opisane kao „ženska natprirodna bića naklonjena ljudima, a koja od njih žive 
daleko - po planinama, pored voda ili u oblacima na kojima grade svoje dvorce". Slično ih 
opisuje i Vuk Karadžić navodeći da vile „žive po velikim planinama i po kamenjacima oko 
voda" i da je svaka od njih „mlada, lijepa, u bijelu tanku haljinu obučena, i dugačke, niz leđa i 
prsi raspuštene kose". 109 Veselin Čajkanović povezuje ih pak s kultom umrlih predaka te 
navodi kako im je podrijetlo manističko (ali i prirodno jer se povezuju sa šumama, planinama 
i vodom). 110 Louis Leger spominje i etimologiju riječi „vila" te navodi kako ju Miklošič 
dovodi u usku vezu s češkim značenjem te riječi koje bi bilo „postajati lud, ludjeti". 11 1 u 
bugaršćicama Bogišićeva Zbornika pronalazimo motiv vile. Primjerice, u pjesmi br. 29 
spominje se vila planinkinja koja zaziva kralja Vladislava, a na glavi ima „zelen vjenčac od 
masline" dok u rukama „pomu nosi". Samo to zazivanje kralja ukazuje nam na to da će se u 
pjesmi dogoditi nešto loše: 

,,A đe mi si, đe mi, moj ugarski kralju, 


108 Usp.: Bošković-Stulli, Maja; Od bugarštice do svakidašnjice; Konzor; Zagreb; 2005.; str. 22. 

109 Usp.: Nodilo, Natko; Stara vjera Srba i Hrvata; Logos; Split; 1981.; str. 464. 

110 Usp.: Vile; Dostupno na: http://www.znaksagite.com/diskusiie/index.php?topic=9647.0 (Pregled: 22. travnja 
2013.) 

111 Usp.: Leger, Louis; Slovenska mitologija; Grafos; Beograd; 1984.; str. 140. 

Slavni kralju Vladislave? 


Što mi ti su bjela vrata odBudima zatvorena? 

Što mi ti su dvorovi crnom svitom pokriveni, 

Tipribjeli dvori?" 112 

Vile katkad pomažu junacima, a često se i udaju za njih, no zapravo za njih predstavljaju 
pravu opasnost. Takvi brakovi u kojima se vile udaju za ljude obično ne završavaju sretno. 
Takav primjer imamo i u pjesmi br. 39 Kako je Novaku utekla vila njegova Ijubovca. Naime, 
Novak je vilu uhvatio negdje na Dunavu, ukravši joj „brza krila i oglavlja“ te je ona sad sjetna 
i nevesela. Njezino veselje vratilo bi se kada bi svoja krila i okrilje dobila nazad te bi mu ona 
tada zaplesala pred dvorom: 

„ Kad bi jom ih hotio, brate dragi, povratiti, 

Ljep bi tanac izvela prid tvojijem bjelijem dvorim. 

I u njemu bi skupila dvanes mladijeh djevojčica, 

Sve bi bile mlađahne jedne slike i prilike. “ 113 

Nakon što joj Novak vrati krila i okrilje, ona se zaista uhvati u kolo s dvanaest mladih 
djevojaka, a potom se „zavi u visinu vedra neba“. I dok ju Novak pokušava nagovoriti da se 
vrati barem zbog svoga sina Grujice, ona mu odgovara kako će sina često pohoditi, ali će 
pritom biti nevidljiva. Tu se, kao što vidimo, vila povezuje s nebom. Nodilo 114 tvrdi kako vilu 
kao meteorno biće uvijek prate oblaci u kojima ona pronalazi svoj zaklon i utočište. Štoviše, 
on napominje kako vila vije oblake, tj. ona ih vodi i njima upravlja. Time objašnjava i njezino 
ime ,,vila“ koje je poteklo od ,,viti“, upravo zato što ona oblake vije. Također, govori i o 
starosti priča o božanskim ženskim osobama koje se kupaju, dok im pritom netko potajno 
otima krila i na taj način ih prisiljava na udaju. Napominje kako takvi brakovi nisu dugotrajni 
jer uglavnom te božanske ženske osobe svoja krila uspiju dobiti nazad nakon čega munjevito 


112 Vidi: Bogišić, Baltazar; Narodne pjesme iz starijih, najviše primorskih zapisa: Sabrao i na svijet izdao 
Valtazar Bogišić; LIO; Gornji Milanovac; 2003.; str. 78. 

113 Vidi: Isto, str. 105. 

114 Usp.: Nodilo, Natko; Stara vjera Srba i Hrvata; Logos; Split; 1981.; str. 465. 

nestaju. 115 Nodilo pretpostavlja kako sjajna vila s okriljem zapravo predstavlja oblak na nebu 
kojega istovremeno obasjava sunce. Smatra da se vila u pjesmama najčešće naziva „bijelom 
vilom“ upravo zato što se i oblak obasjan suncem po danu bijeli. Siže o ženidbi s vilom 
potekao je iz mitskih predaja migracijskog tipa koje su posebno bile zastupljene na 
južnoslavenskom prostoru. Naime, uz bugaršćicu o Novaku i vili koja mu bježi, treba 
spomenuti i proznu varijantu pjesme, nastalu među Gradišćanskim Hrvatima, koja govori o 
istoimenom junaku te se smatra da navedene pjesme imaju zajedničko podrijetlo. 116 

Vile su često prikazane kao osvetoljubiva bića koja od čovjeka nešto zahtijevaju, no katkad se 
ne zadovoljavaju samo materijalnim već traže i ono vrijedno u čovjeku. Tako primjerice u 
bugaršćici Majka Margarita, koju je Juraj Baraković uvrstio u svoju Vilu Slovinku, vila 
planinkinja želi utješiti nesretnu majku, no isprva iskušava njezinu ljubav prema sinu i bratu 
pitajući ju što bi učinila ukoliko su ih zarobili Turci. Kada uviđa da je majčina ljubav iskrena 
jer bi za brata „dala moju rusu glavu“, a za sina je spremna „živim ognjem izgoriti“, vila ju 
tješi govoreći da su pronašli sreću daleko od svoga doma te da ih nikada neće dočekati: 

Nit' ćeš braca dozvati, nit' ćeš sinka dočekati, 

Starice nebogo! “ 7 

Vile se katkad pokazuju i kao pakosne, primjerice u bugaršćici Kako planinkinja vila zavadi 
dva brata Jakšića. Naime, vile se u ovom slučaju dogovaraju među sobom koja će posvaditi 
dva brata Jakšića pri čemu će ona najhrabrija, koja se na taj čin odvaži, postati kraljicom svih 
vila : 

„Je li koja među nami u planini b'jela vila, 

Planinkinje vile! 

Koja bi mi posvadila dva Jakšića mila brata? 

Jer ćemo je postaviti kraljicome nada sv'jemci, 

Planinkinja vilu. “ 118 


115 Usp.: Isto, str. 639. 

116 Usp.: Bošković-Stulli, Maja; Od bugarštice do svakidašnjice; Konzor; Zagreb; 2005.; str. 23. 

117 Vidi: Bogišić, Baltazar; Narodne pjesme iz starijih, najviše primorskih zapisa: Sabrao i na svijet izdao 
Valtazar Bogišić; LIO; Gornji Milanovac; 2003.; str. 229. 

Vile su, kako primjećujemo, lijepe, privlačne i zavodljive, čak i onda kada nisu 
dobronamjerne. Naime, one svojom ljepotom nastoje zaslijepiti onoga kojega su odabrale kao 
svoju žrtvu: 

„Kako bješe vitez Mitar tu divojku sagledao, 

Gizdavu djevojku, 

Da ljepotom odsjevaše žarkom suncu i mjesecu... “ 119 

Narušena sloga među braćom na kraju rezultira ubojstvom i samoubojstvom, pri čemu do 
izražaja dolazi vjerovanje u nadnaravne sile koje upravljaju čovjekovom sudbinom. Zato na 
kraju Mitar Jakšić vilu proklinje riječima: 

„Davori mi, djevojko, bud'prokleta sreća tvoja! 

Da li hoćeš ti danas do dva brata pogubiti, 

Dva Jakšića brata! (...) 

f 120 
Oba ti su mila brata cić divojke poginula! “ 

Motiv vile susrećemo i u bugaršćici Kad je Vuk Ognjeni umro što je naredio na smrti, no 
ovoga puta vila zajedno sa zmajem liječi ranjena Ognjenog Vuka. Vila i zmaj u pjesmi se 
nazivaju „znamenjem", tj. priviđenjem, te misteriozno nestaju nakon što Barbara, ljuba Vuka 
Ognjenog, govori njegovoj majci da ih je vidjela. Naime, u brojnim bugaršćicama susrećemo 
vile koje liječe svoje junake. One su izvrsni poznavatelji ljekovitog bilja koje traže po rosnim 
planinama pa se još nazivaju i „biljaricama". I u bugaršćici Marko Kraljević i brat mu 
Andrijaš možemo primijetiti kako Andrijaš savjetuje bratu da kaže majci kako je „obljubio 
jednu gizdavu devojku" te da mu je ona dala „mnogo bilja nepoznana" i „onog vinca od 
zabitja", što također može upućivati na to da je riječ o vili koja je začarala junaka. U 
bugaršćici Majka Margarita vila pak majci pripovijeda o sinu kojega je mlada Grkinjica 
„napojila mrzle vode zabitljive". Tu isto tako možemo zaključiti da je riječ o vili planinkinji 
budući da ih Nodilo povezuje s vodom. Iako borave u planinama i po kamenjacima, njih se ne 


118 Vidi: Isto, str. 114. 

119 Vidi: Isto, str. 114. 

120 Vidi: Isto, str. 115. 

121 Usp.: Nodilo, Natko; Stara vjera Srba i Hrvata; Logos; Split; 1981.; str. 483. 

može rastaviti od vode, pa tako gdje god susrećemo vilu, tu je uvijek i voda koja još jednom 

122 

potvrđuje kako je nastala iz kišnog oblaka. 

1 99 

Motiv zmaja i zmije također je vrlo čest u bugaršćicama ovoga Zbornika. Vitomir Belaj 
navodi kako je zmaj u početku bio muški oblik riječi ,,zmija“, odnosno da se zmaj smatrao 
zmijinim mužjakom jer je, kao i ona, bio pripadnik donjeg, podzemnog svijeta. Natko 
Nodilo pak tvrdi kako zmaj nastaje od zmije, odnosno od Ognja, a budući da se zna pojaviti 
u obliku krilatog konja, često se u pučkoj tradiciji spominje i „zmija krilatica" ili „zmaj 
krilati". Mitsku pozadinu prepoznajemo u bugarštici br. 15 pod nazivom Kad je Vuk Ognjeni 
odmijenio od kopja kralja bosanskoga i kad je ubio njegova zatočnika u kojoj se javlja zmija 
krilatica koju sabljom ubija, pobratim Vuka Ognjenog, Mitar Jakšić: 

„Pruzi kopje Nikola put njegove ruse glave, 

U kopju mu stajaše ljuta zmija krilatica, 

Na Vuka je iz kopja ljuta zmija polećela, 

A Mitar ti zamahnu desnicom i sabljom britkom, 

Na dvoje je prisjek'o ljutu zmiju krilaticu. “ 125 

U Mitru Jakšiću prepoznajemo lik Jurja ili Jaryla 126 koji ubija zmaja. Naime, i Juraj i Jarylo 
bore se sa zmajem, no razlikuju se po tome što kršćanski svetac u pravilu probada zmaja 
kopljem, dok mu Jarylo, Perunov sin, mačem odsijeca glavu. Sličan motiv pronalazimo i u 
bugaršćici br. 19 Vojvoda Janko ustrijeli zmiju u vazduhu i tim Sekula u srce pogodi , u kojoj 
se junak Sekula preobražava u lik „zmije krilatice". Vojvoda Janko u ruke uzima luk te ju 
smrtno ranjava strijelom. Tu možemo prepoznati utjecaj mita o vrhovnom bogu Perunu 
kojemu je glavno oružje strijela (munja) kojom udara zmiju, tj. svoga protivnika, boga 


122 Usp.: Isto, str. 491. 

123 Usp.: Belaj, Vitomir; Hod kroz godinu: mitska pozadina hrvatskih narodnih običaja i vjerovanja; Golden 
marketing; Zagreb; 1998.; str. 44. 

124 Usp.: Nodilo, Natko; Stara vjera Srba i Hrvata; Logos; Split; 1981.; str. 437. 

125 Vidi: Bogišić, Baltazar; Narodne pjesme iz starijih, najviše primorskih zapisa: Sabrao i na svijet izdao 
Valtazar Bogišić; LIO; Gornji Milanovac; 2003.; str. 48. 

126 Usp.: Belaj, Vitomir; Poganski bogovi i njihovi kršćanski supstituti; str. 175.; Dostupno na: 
http://hrcak.srce.hr/451 18 (Pregled: 2. svibnja 2013.) 

127 128 

Velesa. ~ Prema Nodilu “ , Sekula je „zmaj začet od ognjenog zmaja“ te je upravo zmaj u 
našim narodnim pjesmama pravo oličenje Ognja. On smatra kako su u likovima starog Janka i 
mladog Sekule kriju likovi starog i mladog Ognja. Navodi kako je u Rig-Vedi Agni (Oganj) 
prikazan „čas star, čas premlad". Uspoređuje mitskog Sekulu s noćnim Ognjem, koji se 
odlikuje mladošću i silom, te napominje kako se zbog toga često u pjesmama naziva 
„djetetom ili „mladim junakom" koji jaše vranca. Rodila ga je Jankova sestra Janja, koja je 

1 ?Q 

bez sumnje također Oganj. ~ Naime u pučkoj predaji za ženske likove stoji: „Janja i Anja", 
dok se za muške javlja „Janj i Anj" koji u deminutivnom obliku često poprima oblik „Anko ili 
Janko". Dakle, ovi likovi predstavljaju trojakog Ognja. Sekulu je rodila Jana, a ustrijelio ga je 

1 90 

Janko, čime se zapravo potvrđuje da se Oganj sam od sebe rađa te da sam od sebe i umire. 

U pjesmi br. 9, pod nazivom Kad je Janko vojvoda udarao Đurđa despota buzdohanom, 
možemo prepoznati tragove mita o svetoj svadbi. Naime, mjesto događanja svadbe je Kruševo 
za koje se kaže daje „bijeli grad". Radoslav Katičić 131 ističe kako se gradovi, koji su opisani 
kao bijeli gradovi, najčešće nalaze na vodi, što svakako odgovara mjestu na kojemu se sprema 
sveta svadba. Prepoznaje se da je riječ o mitskom susretu na vodi, samo nema nikakve 
naznake da je riječ o incestuoznoj svadbi brata i sestre. Naime, budimski kralj dolazi po 
vjerenicu u Kruševo te ju odvodi u svoj grad. Tu prepoznajemo mit o Perunovom sinu Jarylu 
(Jurju), kojega su koledari oteli i odveli Velesu koji gaje odgajao kao svojega sina. Nakon što 
odraste, Jarylo preko „crnog mora" dolazi u Perunov svijet isprositi vlastitu sestru Maru, iako 
njih dvoje još ne znaju da su rodbinski povezani. ~ Incest je u svih naroda ovoga svijeta 
strogo zabranjen, no ovdje je riječ o božanskom svijetu gdje, prema Belajevim riječima, 
vlada druga logika. Tako svadba među božanskim partnerima donosi zemlji rodnost i plodnost 
te o njoj ovisi cjelokupni život na svijetu. Također, u ovoj pjesmi imamo motiv otvaranja 

127 Usp.: Hrovatin, Mirela; Mogući utjecaji praslavenske mitske predodžbe na tradicijske elemente u Stupniku 
kraj Zagreba; U: „Mitski zbornik 11 ; Institut za etnologiju i folkloristiku. Hrvatsko etnološko društvo , Scarabeus 
naklada; Zagreb; 2010.; str. 85. 

128 Usp.: Nodilo, Natko; Stara vjera Srba i Hrvata; Logos; Split; 1981.; str. 429. 

129 Usp.: Isto, str. 414. 

130 Usp.: Isto, str. 428. 

131 Usp.: Katičić, Radoslav; Zlatna jabuka; str. 22.; Dostupno na: 

http://hrcak.srce.hr/search/?q=kati%C4%8Di%C4%87+zlatna+iabuka (Pregled: 3. svibnja 2013.) 

132 Usp.: Belaj, Vitomir; Poganski bogovi i njihovi kršćanski supstituti; str. 175.; Dostupno na: 
http://hrcak.srce.hr/45118 (Pregled: 2. svibnja 2013.) 

133 Usp.: Belaj, Vitomir; Hod kroz godinu: mitska pozadina hrvatskih narodnih običaja i vjerovanja; Golden 
marketing; Zagreb; 1998.; str. 207. - 208. 


37 



vrata grada gađanjem zlatne jabuke, kao i motiv o svadbi u zelenom lugu. Da se radnja odvija 
u zelenom lugu potvrđuju nam stihovi: 


,,S sebe bješe dignuo dolamu od čiste svile, 

I on je je razastr'o po zelenom po livadi... “ 134 

Vidimo da nakon prošnje vjerenice među dvanaest lijepih djevojaka, svatovi s nevjestom 
kreću na put, prolaze kroz Đurđevo Smederevo da bi na kraju došli do Budima: 

„Sekulo je stavio uza se na konja dobra 

I veselo pođoše od Kruševa Ijepa grada, 

I kad veće bijahu na pogled od Smedereva (...) 

Oni zdravo dođoše u Budim s mladom nevjestom; 

Veliko se veselje u tem gradu učini(l)o. “ 

Svadbena povorka, dakle, dolazi po nevjestu te ju odvodi u mladoženjin dvor, što predstavlja 
mitsku sliku, jer se vjerojatno radi o povorci „koja se kreće između ovoga i onoga svijeta“, tj. 

1 oc 

između nebeskog svijeta kojim vlada Perun i podzemnog svijeta čiji je vladar Veles. Belaj 
navodi kako su upravo elementi dolaska ljubljenoj, spominjanje trave i dugog puta ključni u 
svrstavanju pjesama u krug jurjevskih pjesama. Istom se tematikom bavi i pjesma pod brojem 
26, Ženidba kralja budimskoga od bana od Kruševa i vojevoda Janko. 

Slične motive o svetoj svadbi prepoznajemo i u pjesmi br. 23 Kad se oženio Janko vojvoda od 
Mihajla Svilojevića, u kojoj, kao što doznajemo iz samog naslova, Janko prosi sestru Mihajla 
Svilojevića. Naime, Janko vojvoda odlazi na dug put sa svojom nevjestom nakon što ju 
isprosi od brata: 

„ 'Daj mi, brate Mihajlo, božiju i tvoju molitvu. 


134 Vidi.: Bogišić, Baltazar; Narodne pjesme iz starijih, najviše primorskih zapisa: Sabrao i na svijet izdao 
Valtazar Bogišić; LIO; Gornji Milanovac; 2003.; str. 30. 

135 Usp.: Belaj, Vitomir; Hod kroz godinu: mitska pozadina hrvatskih narodnih običaja i vjerovanja; Golden 
marketing; Zagreb; 1998.; str. 199. 

Dugo mi je putovat' put Sibinja bijeloga. “ 136 

Katičić tvrdi kako se u jurjevskim pjesmama vrlo često spominju gospoda koja dočekuju i 
pozdravljaju nevjestu koja dolazi među njih. Takav primjer imamo i u ovoj pjesmi u kojoj 
mladence dočekuju „od Sibinja sva gospoda i sibinjske sve vladike" koji im u čast priređuju 
veliko slavlje. 

Motiv zlatne jabuke čest je u bugaršćicama ovoga Zbornika. Susrećemo ga u pjesmama br. 9, 
10, 26, 45, 78, 79. Najčešće je riječ o usporedbama sa zlatnom jabukom ili o jabuci kojom se 
otvaraju vrata grada. Ipak u pjesmi br. 45 javlja se djevojka koja se na dvoru igra zlatnom 
jabukom. Naime, riječ je o Margariti, sestri Stjepana Jakšića, koju on dolazi osloboditi iz 
sužanjstva morinjskog bana. U trenutku kada prepoznaje svoga brata ona ju „meće o crnu 
zemlju" čime se potiče zemljina plodnost i rodnost. „Crna zemlja je vjerojatno zemlja koja bi 
sljedećoj godini trebala biti plodna, a „crna je od prošle godine" te na njoj „leži zmija pod 
stablom". Zlatna je jabuka plodonosna, ali ujedno i opasna, razorna i gromovita. Djevojka 
koja se njome igra i sama je gromovita jer je riječ o Gromovnikovoj kćeri koja se igra očevim 
najubojitijim oružjem. Tu bismo također u liku brata mogli prepoznati Jurja koji dolazi po 
svoju sestru koju odvodi kući majci. Naime, ban morinjski tada bi bio Perun čiji je dvor na 
gori iznimno raskošan. Iz opisa dvora ponuđenog u pjesmi možemo zaključiti da u njemu ne 
stanuje netko običan, već da je ipak riječ o najvišoj gospodi: 

„ 'Prid vratijem su od dvora tri kaštjela sagrađena, 

Na vratijem od dvora romazin od suha zlata. 

Na pendžeru ćeš naći robinjicu slavna bana, 

Gdje se mlada ona meće jabučicom pozlaćenom" 139 


136 Vidi: Bogišić, Baltazar; Narodne pjesme iz starijih, najviše primorskih zapisa: Sabrao i na svijet izdao 
Valtazar Bogišić; LIO; Gornji Milanovac; 2003.; str. 69. 

137 Usp.: Hrovatin, Mirela; Mogući utjecaji praslavenske mitske predodžbe na tradicijske elemente u Stupniku 
kraj Zagreba; U: „Mitski zbornik 11 ; Institut za etnologiju i folkloristiku; Hrvatsko etnološko društvo ; Scarabeus 
naklada; Zagreb; 2010.; str. 89. 

138 Usp.: Belaj, Vitomir; Hod kroz godinu: mitska pozadina hrvatskih narodnih običaja i vjerovanja; Golden 
marketing; Zagreb; 1998.; str. 205. 

139 Vidi: Bogišić, Baltazar; Narodne pjesme iz starijih, najviše primorskih zapisa: Sabrao i na svijet izdao 
Valtazar Bogišić; LIO; Gornji Milanovac; 2003.; str. 118. 

Nodilo za zlatnu jabuku tvrdi da je simbol sunca i sunčanog žara. U bugaršćicama susrećemo 
česte usporedbe junaka ili djevojaka sa Suncem ili Mjesecom, primjerice u pjesmama br. 18, 
20, 23 i 43: 

„ U njega je bjelo lišće k'o na gori žarko sunce... “ 140 ; 

„Kako bješe vitez Mitar tu divojku sagledao, 

Gizdavu djevojku, 

Da ljepotom odsjevaše žarkom suncu i mjesecu... “ 141 

Belaj ' tvrdi kako nas već samo spominjanje Sunca i Mjeseca u narodnim pjesmama vodi u 
nebeske sfere jer na taj način otkivamo junakovu ili djevojčinu pripadnost nebeskoj božanskoj 
obitelji. Eksplicitna usporedba sa Suncem ili Mjesecom uzrokuje pomicanje cijelog prizora u 
područje astralne mitologije (gdje Mjesec ženi Sunčevu djevojku koja mu je sestra). 143 1 u 
pjesmama br. 9, 26 i 39 spominje se dvanaest mladih djevojaka koje izlaze pred junake, a sve 
su „jedne slike i prilike, kolik da ih je jedan danak jedna majka porodila". Zapravo je riječ o 
djevojci koja je dvanaestolika, baš kao stoje i Sunce tijekom cijele godine dvanaestoliko. 144 

U bugaršćicama susrećemo nekoliko likova za koje Nodilo tvrdi da imaju mitsku pozadinu, a 
to su: braća Jakšić, Vuk Ognjeni, Banović Strahinja, Starina Novak, Den-Alija i Vlatko 
Udinski. Smatra kako u braći Jakšić možemo prepoznati tragove božanskih blizanaca Pojezde 
i Prijezde, dok Katičić smatra kako to ipak nije opravdano budući da ih u narodnim pjesmama 
susrećemo kao braću, ali ne i kao blizance. 145 Nodilo posebno ističe sličnost i slogu između 
dva brata, koji su ujedno i „silni jezdioci", no ipak im je suđeno da se jednom rastanu, čemu je 
najčešći uzrok svađa oko imovine ili ljube. 146 Dva brata predstavljaju prva dva traka zore ili 
prvi trak sunca koje izlazi i zadnji trak sunca koje zalazi. Braća su u dobrom odnosu samo 


140 Vidi: Isto, str. 114. 

141 Vidi: Isto, str. 60. 

142 Usp.: Belaj, Vitomir; Hod kroz godinu: mitska pozadina hrvatskih narodnih običaja i vjerovanja; Golden 
marketing; Zagreb; 1998.; str. 203. 

143 Usp.: Isto, str. 292. 

144 Usp.: Nodilo, Natko; Stara vjera Srba i Hrvata; Logos; Split; 1981.; str. 233. 

145 Usp.: Katičić, Radoslav; Mitovi naše poganske starine i Natko Nodilo; str. 11 - 12.; Dostupno na: 
http://hrcak.srce. hr/search/?q=mitovi+na%C5%Ale+poganske+starine (Pregled: 3. svibnja 2013.) 

146 Usp.: Nodilo, Natko; Stara vjera Srba i Hrvata; Logos; Split; 1981.; str. 85. - 86. 

ukoliko zajedno zarude, a ako to nije slučaj, tada su posvađani. 147 On ih dovodi u odnos sa 
Zorom koja postaje njihovom dvostrukom ženom u trenutku kada Stjepan Jakšić sumnja da ga 
je brat Mitar izdao obljubivši mu ženu (pj. 41), dok njega Mitar u sljedećoj pjesmi optužuje za 
istu stvar (pj. 42). Pomutnju u složan bratski odnos unosi vila (pj. 43), koja i ovdje predstavlja 
Zoru, o čijem dvostrukom licu svjedoči i sam opis koji ukazuje na njezino „lice jutrenje i 
večernje" 148 , zbog kojega oba brata završavaju tragično: 

„Da ljepotom odsjevaše žarkom suncu i mjesecu... “ 149 ; 

Nadalje, Nodilo govori o tome kako je braći mramorni kamen od posebne važnosti pa se 
njime čak i kunu, što pokazuje „noćnu napast božjih jezdilaca". 

Lik Vuka Ognjenog prožet je pak mitom o Ognju. Zmaj ima „vučju šapu" koja je znak 
noćnog djelovanja te se zbog toga još često naziva „Zmaj Ognjeni Vuk". 150 Odatle potječe i 
njegova povezanost s braćom Jakšić, tj. s prvim tracima dana, o kojoj doznajemo iz 
bugaršćice br. 16 pod nazivom Kad je Vuk Ognjeni umro šta je naredio na smrti: 

„Kad bijaše Barbaru Mitar Jakšić razumio, 

Suze ga su polile niz junačko bjelo lišće, 

I on brzo otide ka svojemu pobratimu... “ 151 

Banović Strahinja, o kojemu je zabilježena tek jedna bugaršćica u ovome Zborniku, prema 
pučkoj je etimologiji „sobom junak strašan", čije ime „Banović" ili „Ban" znači 
„gospodar". 152 I dok ga nevjerna žena gotovo upropaštava bježeći s Denalijom Vlahovićem, u 
potrazi za njom pomaže mu njegov „hrt Bezbiljeg". Mitskim možemo smatrati upravo taj dio 
o njegovu psu jer, prema Nodilu, vrata doma nebeskog čuvaju psi. 15 'Denaliju Vlahovića, 
Strahinjina suparnika, u narodnim pjesmama susrećemo pod različitim nazivima koji su 


147 Usp.: Isto, str. 88. 

148 Usp.: Isto, str. 117.-119. 

149 Vidi: Bogišić, Baltazar; Narodne pjesme iz starijih, najviše primorskih zapisa: Sabrao i na svijet izdao 
Valtazar Bogišić; LIO; Gornji Milanovac; 2003.; str. 114. 

150 Usp.: Nodilo, Natko; Stara vjera Srba i Hrvata; Logos; Split; 1981.; str. 447. 

151 Vidi: Bogišić, Baltazar; Narodne pjesme iz starijih, najviše primorskih zapisa: Sabrao i na svijet izdao 
Valtazar Bogišić; LIO; Gornji Milanovac; 2003.; str. 51. 

152 Usp.: Nodilo, Natko; Stara vjera Srba i Hrvata; Logos; Split; 1981.; str. 50. 

153 Usp.: Isto, str. 55. 

većinom potekli od ,,A1“, odnosno „jal" što označava „zavist" ili „opačinu". Okarakteriziran 
je kao zlotvor koji mami i otima djevojke, životinje itd. 154 I u ovoj pjesmi on odvodi 
Strahinjinu ženu koju po povratku kući ubijaju vlastita braća Jugovići jer je ranila Strahinju. 
Oni pak predstavljaju pravu vitešku četu, a ime im potječe od „juga" što označava toplu 
stranu svijeta i topao vjetar. Po tome i njih možemo smatrati sunčanim i vjetrenim bićima. 155 

Kod zapadnog dijela Slavena vrhovni poganski bog bio je Svantevit čije bi značenje bilo Jaki 
Vid, pa ga je vjerojatno zato i nadomjestio sv. Vid. U našoj narodnoj poeziji Vid se često 
spominje pod imenima Jakša, Voin i Strahin čija imena, baš poput Svantevitovog, znače 
jak. 156 U bugaršćicama, osim već spomenutih junaka koji bi se mogli dovesti u odnos s 
Vidom, spominju se i usklici u kojima se on spominje ili zaziva: 

„ Ovo mi je tada bilo, a sada se spomenujem, 

Moj vidovni Bože... “ 157 

„Kad se bješe zgodilo toj brijeme na brijeme, 

Moj vidovni Bože! “ 158 

„Dopust' meni, moj Bože, tihu rosu u ravnici, 

Moj vidovni Bože! 159 

,,Neg'sepomnjompomolimo vidovnomu dobru Bogu... “ 160 

Nodilo pak spominjanje sv. Vida prepoznaje i u stihovima u kojima se pojavljuje glagol 
„vidjeti" i to u značenju „svetiti i kajati": 

„Što ovo danas učini? Vidio ti Bog veliki! ili 

„Što ovo, slugo, učini, vidio ti Bog veliki!" 161 


154 Usp.: Isto, str. 57. 

155 Usp.: Isto, str. 677. 

156 Usp.: Isto, str. 42. 

157 Vidi: Bogišić, Baltazar; Narodne pjesme iz starijih, najviše primorskih zapisa: Sabrao i na svijet izdao 
Valtazar Bogišić; LIO; Gornji Milanovac; 2003.; str. 24. i 132. 

158 Vidi: Isto, str. 27. 

159 Vidi: Isto, str. 72. 

160 Vidi: Isto, str. 99. 

U pjesmi br. 73 spominje se i Vidov dan koji slave kršćani: 


„Kacla bijaše došla ta neđelja odlučena, 

Da bi nas pomogla! 

U koji danak bijaše ta' kršćanski Vidov danak... “ 162 

Belaj tvrdi kako Vidov dan prethodi Ivanju te je zato s njim i usko povezan u folklornom 
kalendaru. 163 Naime, prema Mireli Hrovatin 164 , Juraj postaje Ivan ili Ivo u trenutku kada 
susreće djevojku, odnosno vlastitu sestru. U narodu se tako spominje raznoliko „cvijeće 
Ivanjsko" koje se u narodnim pjesmama često naziva i „nekakvom travom". 165 U pjesmi br. 
21 spominje se bosiljak kojim sestra budi svoga brata, kralja Vladislava: 

„Stade ti ga buditi kitom cvijeća bosiokova... “ 166 

Nodilo ističe dvojaki simbolizam bosiljka: „njegov cvijet znači smrt i ljubav", a budući da mu 
je cvijet sitan i bijel, on predstavlja Vida „pri sutonu i na uranku", a „što je miomirisan, 
dolikuje ljubavi plodnog boga. 167 

Pjesma br. 83 nosi naziv Molitva djevojčina vidovnomu Bogu te je također mitskog sadržaja 
koji je nastao pjesničkom metaforom. Naime, riječ je o djevojci koja moli vidovnog Boga da 
od njezine kose stvori djetelinu, od crnih očiju dva kladenca bistre vode te da nju učini „vitom 
jelom u planini" kako bi njezin gospodar mogao otpočinuti pod njom kada pođe u lov. Sve što 
je Boga zamolila, on joj je to i ostvario. 168 


Vidi: Isto, str. 91. i 96. 

162 Vidi: Isto, str. 204. 

163 Usp.: Belaj, Vitomir; Hod kroz godinu: mitska pozadina hrvatskih narodnih običaja i vjerovanja; Golden 
marketing; Zagreb; 1998.; str. 258. 

164 Usp.: Hrovatin, Mirela; Mogući utjecaji praslavenske mitske predodžbe na tradicijske elemente u Stupniku 
kraj Zagreba; U: „Mitski zbornik 11 ; Institut za etnologiju i folkloristiku; Hrvatsko etnološko društvo ; Scarabeus 
naklada; Zagreb; 2010.; str. 91. - 92. 

165 Usp.: Nodilo, Natko; Stara vjera Srba i Hrvata; Logos; Split; 1981.; str. 353. 

166 Vidi: Bogišić, Baltazar; Narodne pjesme iz starijih, najviše primorskih zapisa: Sabrao i na svijet izdao 
Valtazar Bogišić; LIO; Gornji Milanovac; 2003.; str. 62. 

167 Usp.: Nodilo, Natko; Stara vjera Srba i Hrvata; Logos; Split; 1981.; str. 50. 

168 Usp.: Isto, str. 36. 

I u liku Novaka, prema Nodilu, mogli bismo iščitati mitsku pozadinu. On postojanje triju 
Novaka ili Novljaka, i to Starine, Debeljaka i Grujice, tumači kao Mjesečeve mijene, odnosno 
kao Mjesec ,,u mladini, u naponu i u starosti“. 169 Za udinskog vojvodu Vlatka, koji se 
spominje u bugaršćici koju je zapisao Petar Hektorović u svome Ribanju i ribarskom 
prigovaranju, Nodilo pak tvrdi da je mitski lik koji utjelovljuje Troglavog Arapina. Naime, 
Nodilo to tumači time što se tako naziva gospodar Udbine u jednoj od suvremenijih pjesama. 
Smatra da se Udbina isprva nazivala Udinom te da iz tog kobnog mjesta, kojemu nikako nema 

170 

hvale, dolaze svi zlotvori u narodnim pjesmama. 

Tragove mita možemo prepoznati u još nekim opjevanim pojavama koje se nalaze „između 
života i smrti“, a koje se u podjednakoj mjeri odnose i na čovjeka i na prirodu. Primjerice, 
kada se u pjesmi br. 1, koja tematizira događaje Kosovske bitke, javlja glas iz oblaka koji 
savjetuje Turke što da učine kako bi svladali Miloša Obilića: 

„ Glas izide iz oblaka i Turcima govoraše: 

'Ali Turci ne vidite ispale vam oči crne! (...) 

Medite mu prid konja štite vaše i sablje britke'. “ 

Također, mitsku pozadinu imaju i pjesme br. 30 i 31, koje tematiziraju biranje budućeg 
budimskog kralja. Naime, kruna sama za kralja odabire Matijaša Jankovića, i to čak tri puta. 
U jednom trenutku prikazano je kako kruna izlijeće iz dvora tražeći Matijaševu glavu: 

„ Vijala se slavna kruna pred tom budimskom polačom, 

Bože, zlatna kruna, 

f r 173 

Ištući rusu glavu Matijaša Jankovića. “ 

S obzirom da kruna sama donosi odluku o odabiru budućega kralja, u njoj možemo prepoznati 
instituciju božjeg suda. 174 

169 Usp.: Isto, str. 641. 

170 Usp.: Isto, str. 102.- 103. 

171 Usp.: Botica, Stipe; „Mitološki slojevi hrvatske usmene književnosti"; U: „Lijepa naša baština: književno- 
antropološke teme"; Hrvatska sveučilišna naklada; Zagreb; str. 70. - 71. 

172 Vidi: Bogišić, Baltazar; Narodne pjesme iz starijih, najviše primorskih zapisa: Sabrao i na svijet izdao 
Valtazar Bogišić; LIO; Gornji Milanovac; 2003.; str. 8. 

173 Vidi: Isto, str. 86. 

Čudnovatim i nesvakidašnjim smatraju se i svojevrsna čuda uvrštena u bugašćice br. 41 i 42, 
koje donose razgovor braće Jakšić o preljubu. Naime, u tim pjesmama braća se zaklinju u 
svoju nedužnost nakon čega možemo primijetiti kako suho drvo procvate, a iz kamena poteče 
voda. Ta čuda zapravo služe kao svojevrstan dokaz Mitrove/Stjepanove nevinosti: 

,,I to mi se bijaše čudno čudo učinilo: 

Voda iz mramora studena provrela je živa, 

175 

Iz javora suhoga žuti cvijet procaptio... “ 


4.2.4. Biblijski motivi 

U pojedinim bugaršćicama ovoga Zbornika možemo prepoznati i biblijske utjecaje. 
Tako treba spomenuti motiv bratoubojstva (pj. 43), javljanje glasa iz oblaka (pj. 1), posljednju 
večeru i izdaju (pj. 1), motiv gavrana (pj. 82) i zmije (pj. 29, 38, 58), ali i motiv osvete 
junakove smrti koji neodoljivo podsjeća na biblijski sadržaj o Juditi i Holofemu (pj. 55) te 
motiv tuženja (pj. 53 i 78). Motiv bratoubojstva javlja se u bugaršćici o braći Jakšić Kako 
planinkinja vila zavadi dva brata Jakšića i u poznatoj bugaršćici Marko Kraljević i brat mu 
Andrijaš. Naime, braća koja ubijaju svojim činom pokazuju kako će radije ostati bez brata 
nego li bez konja ili ljube. Sličan motiv susrećemo u starozavjetnoj priči o Kainu i Abelu koja 
govori o griješenju prvih ljudi. Svrha joj je ukazati na to daje svaki sukob s drugim čovjekom 
zapravo sukob s bratom, tj. daje svako ubojstvo ujedno i bratoubojstvo. Motiv javljanja glasa 
iz oblaka susrećemo u pjesmi o Kosovskoj bitci, a glas nudi savjete kako da Turci svladaju 
Miloša Obilića. Sličan motiv pronalazimo i u Bibliji gdje se glas iz oblaka pojavljuje nekoliko 
puta. Primjerice, kada dolazi do Isusova preobraženja Bog je progovorio apostolima iz oblaka: 

"Ovo je Sin moj, Ljubljeni! U njemu mi sva milina! Slušajte ga!“ (Mt 17, 5) 176 

Isti glas javlja se i pri krštenju Isusa Krista na Jordanu te pri njegovu uzašašću na Nebo: 

177 

„Ovo je Sin moj, Izabranik! Njega slušajte!“ (Lk 9,35) 


174 Usp.: Bošković-Stulli, Maja; Od bugarštice do svakidašnjice; Konzor; Zagreb; 2005.; str. 23. 

175 Vidi: Bogišić, Baltazar; Narodne pjesme iz starijih, najviše primorskih zapisa: Sabrao i na svijet izdao 
Valtazar Bogišić; LIO; Gornji Milanovac; 2003.; str. 111. 

176 Vidi: Biblija; Dostupno na: http://www.wordplanet.org/cr/40/17.htm (Pregled: 17. svibnja 2013.) 

Oblak se javlja kao znak stalne Božje prisutnosti u opasnim i izvanrednim situacijama, što se 
očituje i u ovoj Bogišićevoj bugaršćici. U istoj pjesmi pronalazimo motiv večere kneza Lazara 
uoči Kosovske bitke te motiv navodne Miloševe izdaje, što svakako podsjeća na Isusovu 
Posljednju večeru s apostolima i izdaju Jude Iškariotskog koji ga je prodao za trideset 
srebrnjaka: 

„Te su stalipočinut' večericu večerati, 

A oni se vesele s zlatnijem čašam u trpezi, 

Ali Vuka Brankovićci huda sreća naučila, 

Pođe knezu Lazaru prid gospodom govoriti: 

'Miloš će ti nevjeru na Kosovu učiniti! 

Iz Biblije potječu i motivi životinja poput zmije i gavrana. Te dvije životinje, koje se javljaju 
u brojnim Bogišićevim bugaršćicama, spominju se već u Knjizi Postanka. Zmija tu 
simbolizira najveće zlo jer prve ljude navodi na grijeh, a opisana je kao “lukavija od sve 
živadi što je stvori Jahve, Bog“. Slično je prikazan i gavran kojega susrećemo na nekoliko 
mjesta u Bibliji. Posebno treba spomenuti Nou koji ga šalje kroz prozor na korablji kako bi 
provjerio je li se tlo osušilo nakon potopa, no gavran se ne vraća, čime je predstavljen kao 
protivnik ljudi te se uglavnom spominje u negativnom kontekstu. I u bugaršćicama se gavran 
spominje kao simbol nesreće i nositelj loših vijesti, a pera su mu uglavnom krvava, pa se 
stoga još i naziva „pticom zlokobnicom". U Bibliji se vrlo često spominju i zmajevi, a 
postojali su sve dok posljednjeg nije ubio sv. Juraj. Ta stvorenja, nalik zmijama, simbolizirala 
su napuštanje vjere i njezinu izdaju. Kao što smo dosad vidjeli, ovaj je motiv zastupljen i 
Bogišićevim bugaršćicama br. 15, 16, 19 i 33 pri čemu zmajevi predstavljaju podzemnog 
boga Velesa. Motiv osvete koji susrećemo u bugaršćici br. 55 zastupljen je i u Bibliji. Naime, 
osveta Jele Arbanaške podsjeća na Juditino ubijanje Holoferna, koja tim činom osvećuje 
muževljevu smrt i oslobađa grad Betuliju od neprijatelja. Isto tako, u bugaršćici je opjevana 
Jelina uspješna borba u kojoj uspijeva nadmudriti dvanaest Turaka i time osvetiti smrt svoga 
ljubljenog Vojina Arbanasina: 

„L'jevom rukom nevjesta malopuce otpinjaše, 

177 Vidi: Isto; Dostupno na: http://www.wordplanet.Org/cr/42/9.htm (Pregled: 17. svibnja 2013.) 

178 Vidi: Isto, str.6. 

A desnome rukom vađaše od pojasa male nože; 


Udari mi Turčina u junačko živo srce, 

Ne bješe mi Turčin junak živ zemlje dopanuo! 

Kada vidje nevesta da je mrtav ostanuo, 

Bješe ti mu priklala tanko grlo silnomu Turčinu (...) 

1 79 

I ona je privarila dvanest Turak' Mostarana... “ 

I motiv tuženja potječe iz Biblije. Naime, Tužaljke ili Lamentacije predstavljaju jednu od 
biblijskih knjiga i dio su Staroga zavjeta. Ova knjiga sadrži pet poglavlja, a njezino se 
autorstvo pripisuje proroku Jeremiji. Tu se tuži nad razorenim Jeruzalemom, nad bijedom, 
gladi i žeđi, patnjama koje su zadesile stanovništvo, itd. Brojni proučavatelji poistovjećuju 
bugaršćice upravo s tužbalicama. Oni najčešće naglašavaju bliskost bugarštičkih i tužbalačkih 
pripjeva, a time i srodnost tih dvaju žanrova. Maja Bošković-Stulli ističe pak kako takve 
pretpostavke o zajedničkom podrijetlu nemaju nikakva uporišta te napominje kako ćemo u 
bugaršćici često pronaći uklopljen tužbalački ulomak, čemu posebno pridonosi elegičan ton 
bugaršćice. 181 Elemente tužbalice možemo uočiti u dvjema bugaršćicama pod brojem 53 i 78: 

„Čini žalos' veliku jadna majka Vojinova: 

’Vajmeh meni, Voj ine, vajmeh meni, čedo moje, 

Žalosna te majka u djevojke otpravila, 

Žalosna te otpravila, a još žalosnije pričekalo'.. “ ; 

„Ajmeh, dragi gospodaru, diko moja i pohvalo! 

Tobom sam se mlađahna dičila i podnosila, 

A sad ću se žalosna crna ruha nanositi, 


179 Vidi: Isto, str. 140.-141. 

180 Usp.: Bošković-Stulli, Maja; Od bugarštice do svakidašnjice; Konzor; Zagreb; 2005.; str. 37. 

181 Usp.: Isto, str. 37. 

182 Vidi: Bogišić, Baltazar; Narodne pjesme iz starijih, najviše primorskih zapisa: Sabrao i na svijet izdao 
Valtazar Bogišić; LIO; Gornji Milanovac; 2003.; str. 136. 

Grozne suze prol'jevat' i grditi b'jelo lice. 


Ajmeh, sinko Radičin, moja od zlata jabuko, 

Žalosna te majka mila na junaštvo otpravila! 

Ajmeh, zete Đurica, moja perlo u prstenku, 

Kojega sam ljubila k'o Radića sina moga, 

Ajmeh, dragi djevere, na ruci zlatan prstenče, 

183 

Kojega sam ljubila k'o Hodžula gospodara! “ 

Iz navedenih tužbalačkih ulomaka možemo zaključiti kako su žene te koje tuže i nariču za 
svojim najmilijima. Najčešće je riječ o poginulom sinu, mužu, bratu, zetu ili djeveru koji je 
iznenada napustio ovaj svijet zahvaljujući vlastitom neposluhu (pj. 53) ili ranjavanju na 
bojištu (pj 78). Budući da su ženski članovi obitelji duboko potreseni i ožalošćeni zbog 
nesreće koja ih je snašla, oni svoju bol i tugu izriču upravo tužbalicama koje se ističu svojom 
dostojanstvenošću i dirljivošću. 


183 Vidi: Isto, str. 220. 

5. Zaključak 


Bugaršćice su oduvijek bile privlačne ljudima iz naroda upravo zbog posebnosti svoga 
stiha, ali i zbog širokog spektra tema i motiva koje obuhvaćaju. Posebno treba istaknuti 
doživljaj sjete, melankolije i tugaljivosti kojima su protkane, kao i estetiku tragičnog, zbog 
čega su od davnine odlično prihvaćene u narodu. Iako su mnogi ovaj oblik pjesama smatrali 
neuspjelim i ocvalim, on se može istaknuti posebnošću svoje estetike. Ove se pjesme bave 
temama koje su od velikog značaja za cijeli narod, ali isto tako u njima kao predmet pjevanja 
pronalazimo i unutrašnje ljudske sadržaje. Najčešće su zastupljene povijesne i obiteljske teme, 
no također se prepoznaju i tragovi slavenske mitologije i Biblije. 

Možemo zaključiti kako zbornik Baltazara Bogišića Narodne pjesme iz starijih, 
najviše primorskih zapisa predstavlja jedno od temeljnih djela o bugaršćicama i narodnim 
pjesmama uopće. Njime je Bogišić hrvatskom narodu ponudio pravo bogatstvo hrvatske 
usmene književnosti. Također se pobrinuo da zbornik naiđe na dobar prijem kod čitatelja pa 
im je ponudio vrlo sadržajan predgovor kojim ih upućuje na temeljne značajke ovoga 
zbornika i na temeljne podatke o njegovu postanku. 

